Արցախի նախագահ Բակո Սահակյանն օգոստոսի 21-ին ընդունել է ճանաչված ռուսաստանաբնակ երկրաբան Սերգեյ Վարդանյանին։ Քննարկվել են Արցախում հանքարդյունաբերության զարգացմանն առչվող հարցեր։ Ընդերքօգտագործման ոլորտի զարգացման գործում Արցախի Հանրապետությանը մատուցած ծառայությունների համար Նախագահը «Անանիա Շիրակացի» մեդալ է հանձնել Սերգեյ Վարդանյանին և հույս հայտնել, որ այսուհետ ևս անվանի մասնագետը կնպաստի մեր հանրապետության սոցիալ-տնտեսական առաջընթացին։ Հանդիպմանը ներկա էին ԱՀ պետնախարար Գրիգորի Մարտիրոսյանը, Նախագահի խորհրդական Գրիգորի Գաբրիելյանցը, պաշտոնատար այլ անձինք։ Ես երբեք 2018թ․ ապրիլ-մայիսի իրադարձությունները չեմ որակել որպես «հեղափոխություն»՝ երկու պատճառով։ Առաջինը՝ Սերժ Սարգսյանը, հրաժարվելով իշխանությունից, խելամիտ և իմաստուն վարվեց, իշխանության փոխանցումը դարձնելով անարյուն, The Armenian Mirror-Spectator-ում գրում է միջազգային իրավունքի հարցերով փորձագետ Ֆիլիպ Րաֆֆի Կալֆայանը։ Երկրորդ՝ իսկական հեղափոխությունը քաղաքական իմաստով կձգտեր արմատապես փոփոխել հանրապետության հիմքերը, նրա սահմանադրությունը և քաղաքական ողջ համակարգը։ Սա այն դեպքը չէր, հակառակը, նոր թիմն իր վրա փորձեց նախորդի կոստյումը և գլոբալ մասշտաբով անցկացրեց նախկին կառավարությունների քաղաքականությունը, մեկ լուրջ բացառությամբ՝ կոռուպցիայի դեմ պայքարով։ Գործող վարչապետի ժողովրդական աջակցությունը արդարացում չէ դրա համար։ Եթե սահմանադրությունն այլևս չի համապատասխանում երկրի ակնկալիքներին, ապա անհրաժեշտ է սահմանադրական բարեփոխում սկսել։ Մինչ այդ, այն պետք է պահպանել։ Սեպտեմբերի 26-ին, ելույթ ունենալով ՄԱԿ ԳԱ նստաշրջանում, վարչապետ Նիկոլ Փաշինյանը երկրի բոլոր դժբախտություններում մեղադրեց նախկին կոռումպացված էլիտային։ Ձևացնել, թե նույն էլիտաների ֆինանսական հնարավորությունները իրենց իշխանություն են տալիս ԶԼՄ-ներում և այլ տեղերում, ընդ որում՝ հետապնդել և փողեր ընդունել այդ իսկ խմբերից հիմնադրամի համար, որը գլխավորում է նրա կինը՝ Աննա Հակոբյանը, այնքան էլ հետևողական չէ։ Այն դեպքում, երբ վարչապետը կառուցում էր իր քարոզարշավը, ելույթ ունենալով իր նախորդի չափազանց շատ ինստիտուցիոնալ իրավունքների դեմ, նա ոչ միայն չբարեփոխեց դրանք, այլև կրկնապատկեց՝ լուծարելով հինգ նախարարություններ և ամրապնդելով իր անձնական իրավասությունները։ Թվերը կարող են պերճախոս ցույց տալ իշխանության այդ խտացումը՝ 2,5 միլիոն բնակչությամբ Հայաստանի վարչապետը ներկայում ունի ավելի քան 720 աշխատակիցներ։ Համեմատության համար՝ 67 միլիոնանոց Ֆրանսիայի վարչապետի վարչախմբում 1900 աշխատակից կա։ Ո՞րն է այս քաղաքականության դրդապատճառը։ Իրեն շրջապատող մարդկանց հանդեպ անվստահությու՞նը։ Վստահությունը, թե միայն ի՞նքը կարող է ղեկավարել տրանսֆորմացիան։ Իշխանությունը կիսելու ցանկության բացակայությունը կամ դրա պատվիրակ լինե՞լը։ Թե՞ նախկին հանրապետականներին իշխանության գլուխ տեսնելու վախը։ Հավանաբար դա բոլոր այս գործոնների համատեղումն է։ Խաղադրույքներն այսպիսին են՝ որ մեկ մարդը չի կարող ռազմավարական գործառույթ և համաձայնեցված գործողություններ իրականացնել, մանավանդ երբ նրա թիմը կազմված է առանց քննադատական մոտեցումների և փորձի պալատականներից։ Զվարճալի է տեսնել, որ արդարադատության 28-ամյա նախարարը, որը նոր է ավարտել դպրոցը, իր նշանակման ժամանակ ասում է, թե ինքն արդեն զգալի փորձ ունի։ Հարկ է զգուշանալ, որ այդ, ինչպես նաև մյուս ոլորտներում կզբաղվեն անհամապատասխան նախագծերի, մոդելների և միջազգային հաստատությունների առաջարկությունների «copy-paste»-ով։ Ի՞նչ լավ բան կա։ Դրական փոփոխություններ, և դա գլխավոր առաջընթացն է, բանավեճ և կոռուպցիայի հանդեպ գործողություններ, ինչպես նաև պնդում, որ յուրաքանչյուր քաղաքացի և ընկերություն հարկերի վճարման միջոցով իրենց արդար բաժինը պետք է ներդնեն պետական բյուջեի մեջ, իսկ փոխարենը պետական պաշտոնյաները պետք է հրաժարվեն ազգային, հասարակական և իրավական շահերի հաշվին ընտրյալ լինելու պրակտիկայից։ Կոռուպցիան շատ վտանգավոր է ազգային շահերի համար, սակայն հեռատես չէ այդ պրակտիկայի բոլոր դժբախտությունները վերագրել երկու նախկին առաջնորդների՝ Սերժ Սարգսյանի և Ռոբերտ Քոչարյանի ու նրանց թիմերի վրա։ Այս արատն արմատավորվել է խորհրդային հանրապետության հայտնվելու պահից և փոխանցվել է սերնդեսերունդ։ Եսասիրական անհատականությունը խորացել է Խորհրդային Միության փլուզումից հետո, և յուրաքանչյուրը հասարակության բոլոր հատվածներում իր շահերը վեր է դասել պետական շահերից։ Ամենաձեռներեցներն ու հավակնոտները ավելին են ստացել, քան մյուսները։ Նրանցից ոմանց անհրաժեշտ է դատել ապագա իրավախախտումները կանխելու համար, սակայն դա բավարար չէ, և դա որևէ կերպ չի արդարացնում որոշ անձանց հանդեպ իրավական պաշտպանության անօրինական միջոցներ կիրառելու ուղով հետապնդման այժմյան դատական քաղաքականությունը։ Բացի այդ, եթե մենք ոչնչացնենք բոլոր կոռումպացված անցյալ ունեցող մարդկանց մենք կտեսնենք հայկական պետության անհետացումը։ Բարձրաստիճան պաշտոնյաների «հրաժարականների» այժմյան զանգվածը ցույց է տալիս այդ միջոցառումների սահմանները։ Որոշ կառավարական խորհրդականներ կամ խորհրդարանի մեծամասնության անդամներ, անկասկած, կդատապարտվեն։ Բիզնեսմեն և նախկին դեսպան Միքայել Մինասյանը (ով, իմիջիայլոց, Սերժ Սարգսյանի փեսան է), հանդես է գալիս ատելության և պառակտման այդ քաղաքականությունից հրաժարվելու և դրա փոխարեն նախորդ երեք նախագահների փորձը օգտագործելու օգտին՝ չնայած նրանցից դժգոհություններին և նրանց բոլոր թերություններին, որոնցից որոշները նույնիսկ կարելի է հանցավոր համարել։ Ես միշտ համաձայն եմ եղել այդ մոտեցման հետ, սակայն պայմանով, որ կանցկացվի անցման ժամանակաշրջանի արդարադատության զուգահեռ գորրծընթաց՝ այն, ինչը դեռ անհրաժեշտ է որոշակիացնել։ Առաջիկա ներքին և արտաքին մարտահարավերները լուծելու համար Հայաստանին անհրաժեշտ է հաշտեցնել իր տրամադրության տակ եղած բոլոր սակավ ուժերը։ Պետության ղեկավարը պետք է ապահովի ազգի միասնականությունը, հարգի նրա սահմանադրությունը և հավասար իրավունքներ տա իր քաղաքացիներին։ Վարչապետ Փաշինյանի վերջերս արած հայտարարություններն ու որոշումները ավելի քան տագնապալի են։ Նախ՝ նա պնդում է, թե կասկածի ենթակա չէ, որ Սերժ Սարգսյանն ու Ռոբերտ Քոչարյանը չեն կարող դեր ունենալ Հայաստանի քաղաքական կյանքում։ Ժողովրդավարությանն աջակցելը և վերը ասվածի պնդումը հակասում են միմյանց՝ դա պետք է որոշի ոչ թե ինքը, այլ քվեաթերթիկների արկղը։ Երկրորդ՝ սեպտեմբերին Լոս Անջելեսում կայացած մամուլի ասուլիսում նա ասաց, թե չի բացառում կառավարության միջամտությունը եկեղեցական գործերին։ Նա ասաց․ «Եթե պարզվի, որ հայ ժողովուրդը ուզում է, որ կառավարությունը մասնակցի եկեղեցական գործերին, կառավարությունը կքննարկի դա և կհասկանա, թե ինչ պրակտիկ հնարավորություններ կան»։ Հարց է առաջանում՝ սահմանադրական կամ իրավական ի՞նչ հիմքեր ունի այդ մտադրությունը։ Երրորդ՝ նա ՀԿ-ների հետ հանդիպման ժամանակ (սեպտեմբերի 13-ին) արտահայտեց շատ ցնցող գաղափար։ ՄԱԿ-ի և Եվրոպական հանձնաժողովի ներկայացուցիչների ներկայությամբ նա հայտարարեց, որ «անհրաժեշտ է ճշտել, թե ինչ է նշանակում մարդու իրավունքներ, ով է մարդը, ով կարող է օգտվել այդ իրավունքներից։ Կարող է պարզաբանումների կարիք առաջանա․․․»։ Սա այն նույն մա՞րդն է, որը Միացյալ ազգերի կազմակերպության համաժողովում պաշտպանում է մարդու իրավունքները։ Այս նկատառումները կարելի էր անհաջող անվանել, եթե մենք չդիտարկեինք դրանք սահմանադրական կարգի տապալման ակնհայտ փորձերի հեռանկարում։ Այնքան էլ լավ չէ։ Վերջին ամիսներին իրադարձությունների ականատես ենք դարձել, որոնք չեն համապատասխանում միջազգային ասպարեզում Հայաստանի շահերին։ Սա առավել ևս պարադոքսալ է, քանի որ վարչապետը միջազգային համաժողովներում բարձր է գնահատում «թավշյա հեղափոխությունը» և Հայաստանի ժողովրդավարական առաջընթացը։ Եթե որևիցե կասկած է առաջացել որպես «արտադրանք» հեղափոխությունը տարածաշրջանային և միջազգային քաղաքական միջավայր արտահանելու հնարավորության վերաբերյալ, որտեղ գերիշխող առաջնորդներն ավելի ու ավելի մեծ մարտահրավեր են նետում օրենքի գերակայությանն ու ժողովրդավարությանը, ապա դրա հովանավորի հանդեպ վստահությունը ներկայումս մեծապես սասանվել է։ Իսկապես, վարչապետի կողմից վերջերս Սահմանադրության խախտումներն այնքան աղաղակող են, հատկապես Ռոբերտ Քոչարյանի փաստաբանների բարձրացրած հարցերի վերաբերյալ Սահմանադրական դատարանի որոշման վերաբերյալ, որ դրանք «անօրինական» են համարում։ Վարչապետն արդյո՞ք ավելի բանիմաց է, քան ՍԴ դատավորները կամ Վենետիկի հանձնաժողովի փորձագետները։ Նա հրապարակայնորեն թելադրեց, թե ինչ պետք է անի դատավոր Աննա Դանիբեկյանը՝ կապված Ռոբերտ Քոչարյանի խափանման միջոցի փոփոխման հետ։ Հայաստանի վարչապետի այս մեթոդը հիշեցնում է Թուրքիայի նախագահ Ռեջեփ Թայիփ Էրդողանի ոճը, որը 2016 թվականին մերժեց Սահմանադրական դատարանի «ապօրինի» որոշումները 2 լրագրողներին ազատելու մասին։ Կարելի է զուգահեռ անցկացնել կառավարական ու հասարակական բոլոր ինստիտուտներում Ֆեթուլլահ Գյուլենի հետ կապերի հիման վրա Էրդողանի մշտական զտումների և Հայաստանի վարչապետի ցանկության միջև՝ հայկական վարչակազմը, քաղաքացիական հասարակությունը և կրոնական հաստատությունները զտելու այն բոլոր անձանցից, որոնք ուղղակի կամ անուղղակի կապ են ունեցել Հանրապետական կուսակցության կամ Ռոբերտ Քոչարյանի հետ։ Սահմանադրական դատարանի անդամների վրա հարձակումները և նրանցից ազատվելու մտադրության մասին հրապարակային հայտարարությունը Սահմանադրության լուրջ խախտում է, որը խստորեն պաշտպանում է նրանց պաշտոնավարումը։ Փորձը սկսվեց նորընտիր դատավոր Վահե Գրիգորյանի նամակից, որում նշվում էր, որ ինքը և ևս մեկ նոր դատավոր միակ օրինական դատավորներն են, քանի որ իրենք միակն են, որ ընտրվել են Հեղափոխությունից հետո։ Եվրոպայի խորհրդի Վենետիկի հանձնաժողովը, կառավարության հետ համաձայնեցված, մեկ տողով մերժեց պահանջը։ Նրանք հիշեցրին, որ 2015 թվականի բարեփոխված Սահմանադրության 213-րդ հոդվածով հստակ և ոչ երկիմաստորեն նախատեսվում է, որ Սահմանադրական դատարանի ղեկավարը և անդամները, որոնք նշանակվել են նախքան սահմանադրական փոփոխությունների ուժի մեջ մտնելը, իրենց մանդատը պահպանում են մինչև լիազորությունների ժամկետի լրանալը։ «Իմ քայլը» խմբակցության կույր համառությունը շարունակվում է Հայաստանի Ազգային ժողովի խոսնակի և խորհրդարանական մեծամասնության նոր նախաձեռնությամբ, որոնք ցանկանում են հասնել ՍԴ նախագահի պաշտոնանկությանն ուղղված օրենքի ընդունմանը։ Օրենսդիր իշխանությունը նույնպես սրա սահմանադրական իրավունքը չունի։ Այս սկզբունքի ցանկացած խախտում կհամարվի պետական հեղաշրջում և կհանգեցնի դիկտատուրայի հաստատմանը։ Անհնար է դատավորին հանել ո՛չ կառավարության որոշմամբ, ո՛չ խորհրդարանի ակտով, եթե ապացուցված չէ, որ նա հանցագործություն է կատարել։ Միջամտություն արդարադատությանը - Այս ոչ ժողովրդավարական իրավիճակը վկայում է հանրապետության հիմքերի քայքայման վտանգի մասին, որ կազմում է կամայական վհուկների որսն այն անձանց դեմ, որոնք կասկածվում են նախկին իշխող Հանրապետական կուսակցությանը համակրելու մեջ։ Պաշտոնը ստանձնելու պահից կառավարությունն այնքան հեռու գնաց, որ առաջարկեց Եվրոպական դատարանում իր ներկայացուցչին թույլ տալ դատապարտել Հայաստանին, որ ավելի լավ վիճարկեն նախորդ կառավարությունների օրոք որոշումներ ընդունած ազգային դատավորների շահերը։ Եվրոպայի խորհրդի Վենետիկի հանձնաժողովը 2019 թվականի մայիսի 22-ի իր նամակում վարչապետ Փաշինյանին հիշեցրել է, որ արդարադատության բարեփոխումները պետք է մշակվեն և իրականացվեն օրենքների, Սահմանադրության և օրենքի գերակայության ու մարդու իրավունքների եվրոպական ստանդարտների համաձայն։ Վենետիկի հանձնաժողովի 2019 թվականի հուլիսի 15-ի Հայաստանի վերաբերյալ զեկույցում նշված է, որ հայկական իշխանությունների հետ համաձայնություն է ձեռք բերվել այն մասին, որ գործող բոլոր դատավորների վեթինգի անհրաժեշտություն չկա։ Դրա փոխարեն, անհրաժեշտ է խստացնել կարգապահական ընթացակարգերը և ակտիվների հայտարարագրման համակարգի հետ կապ հաստատել։ Բայց սա Հայաստանի կառավարությանն անհեթեթ քայլից հետ չպահեց՝ օրենք առաջարկել, որը պատժամիջոց կսահմանի ցանկացած դատավորի դեմ, որը Մարդու իրավունքների եվրոպական կոնվենցիան խախտող որոշում է կայացրել։ Սա ցուցադրում է Հայաստանում իշխող խոտորման ու միջակության մակարդակը։ Հարկ է հիշել, որ արդարությունն ապահովվում է տղամարդկանց և կանանց կողմից, այլ ոչ ռոբոտների, և հնարավոր է սխալ որոշումների ընդունումը։ Եվրոպական կոնվենցիան, ինչպես և օրենքի ցանկացած այլ տեքստ, կարող է մեկնաբանվել յուրաքանչյուր դեպքի լույսի ներքո և դրա ենթատեքստում։ Դրանից բացի, Եվրոպական դատարանը միանշանակորեն թույլ է տալիս Կոնվենցիայի որոշակի հատվածների մեկնաբանման ընդարձակ սահմաններ։ Այս ենթատեքստում ես ամբողջությամբ աջակցում են Սահմանադրական դատարանին, նրա նախագահին և անդամներին ու նրանց համառորեն կոչ եմ անում հակազդել գործադիր և օրենսդիր իշխանության կողմից պետական հեղաշրջման այս անթույլատրելի հակասահմանադրական փորձերին։ Ես նույնն անելու կոչ եմ անում նաև բոլոր՝ խորհրդարանական և արտախորհրդարանական քաղաքական ուժերին։ Ես նաև կավելացնեի, որ Հայաստանում որակյալ իրավաբանները քիչ են։ Հրայր Թովմասյանը գործող օրենքների, այդ թվում վարչական կորպուսի վերաբերյալ, զգալի մասի համահեղինակն է։ Երեք տարի պահանջվեց, որպեսզի գտնվի ընդունելի փոխարինող Ալվինա Գուլումյանին՝ Մարդու իրավունքների եվրոպական դատարանի նախկին նախագահին փոխարինելու համար։ Հայաստանը չէր կարողանում առաջարկել թեկնածուներ, որոնք կհամապատասխանեին եվրոպական չափանիշներին։ Լինի դա դիլետանտությունը, ավտորիտարիզմը կամ բանիմացության պակասը՝ արդյունքն աղետալի է։ Վարչապետը և նրա խորհրդարանական մեծամասնությունը հնարավորություն ունեին ստեղծելու նոր մթնոլորտ, որը կհարգեր ժողովրդավարությունը և օրենքի գերակայությունը, բոլորին վերադարձնելու աշխատանքի և աշխատելուն, որպեսզի երկիրը հանդարտվեր։ Բայց հանրային ելույթների և հայտարարությունների բովանդակությունը բարի մտադրությունների մասին հակասում է ամենօրյա գործողությունների իրողությանը։ Անձնական նպատակները և ատելությունը, թվում է, գերազանցում են ազգային շահերը։ Ընդհանուր առմամբ, «հեղափոխության» փոխարեն մենք ժողովրդավարական ինստիտուտների դեմ հեղաշրջման վկաներն ենք։ Ֆիլիպ Րաֆֆի Կալֆայանը ֆրանսիացի իրավաբան է և միջազգային իրավունքի փորձագետ, որի անունը զուգորդվում է մարդու իրավունքների պաշտպանության հետ։ 2001-2007 թվականներին նա Մարդու իրավունքների միջազգային ֆեդերացիայի (FIDH) գլխավոր քարտուղարի տեղակալն էր և առ այսօր նշանակալի դեր է խաղում կազմակերպությունում։ 2003 թվականից Կալֆայանը աշխատում է նաև որպես իրավական հարցերի խորհրդական Եվրոպայի խորհրդի մարդու իրավունքների գլխավոր տնօրինությունում՝ մարդու իրավունքների և օրինականության պահպանման գծով։ Նա դարձել է նորանկախ Հայաստանում փաստաբանների կոլեգիայի ստեղծման նախաձեռնողը։


Իրանի նախագահ Հասան Ռոհանին հայտարարել է, որ Իրանում կստեղծվի ուկրաինական խոցված օդանավի քննության հատուկ դատարան։ Ըստ Իրանի նախագահի, այն պետք է հետաքննի, թե ինչ պայմաններում է խոցվել օդանավը։ Բոլորը գիտեն, որ ուկրաինական օդանավը խոցվել է սխալմամբ, սակայն պետք է իմանալ, թե ի՞նչ պայմաններում է դա տեղի ունեցել, հայտարարել է Իրանի նախագահ Ռոհանին։ Նախագահ Ռոհանին փաստացի ակնարկում է, որ սխալը կարող էր լինել ոչ պատահական։ Տեղեկություն է տարածվել, որ կան տեղի ունեցածի համար ձերբակալվածներ։ Այն բանից հետո, երբ Իրանը խոստովանեց, որ սխալմամբ խոցել է քաղաքացիական օդանավը՝ դառնալով մոտ 180 մարդու մահվան պատճառ, Իրանում տեղի ունեցան հակակառավարական հանրահավաքներ, որոնց մասնակիցները թիրախավորում էին Իրանի հոգևոր առաջնորդին։ Բաղդադում իրանցի գեներալ Ղասեմ Սոլեյմանիի սպանությունից հետո հնարավոր զարգացումների դիտարկման համատեքստում անշուշտ առանցքային ուղղություններից մեկն այն էր, թե պահպանողական թևի առանցքային ներկայացուցչի, նախագահի թեկնածուի հավակնորդի չեզոքացումը ինչ ազդեցություն կթողնի Իրանի ներքաղաքական հարաբերակցության վրա։ Հայաստանում օրինակ իրանագետների տարածված կարծիքն այն էր, որ Բաղդադում տեղի ունեցածը կուժեղացնի պահպանողական թևը։ Մեկնաբանության տրամաբանությունն այն էր, որ Սոլեյմանիի կորուստը Իրանի հանրությանը կհամախմբի կոշտ գծի կողմնակիցների շուրջ, որտեղ առանցքային ուժը հոգևոր առաջնորդն է։ Օդանավի խոցումը սակայն որոշակիորեն առաջացրեց այլ պատկեր՝ հոգևոր առաջնորդը հայտնվեց թիրախում, պահպանողական թևը «սխալվեց»։ Արդյոք հատուկ դատարանի միջոցով նախագահ Ռոհանին փորձելու է այսպես ասած «ամրապնդել» այդ սխալը։ Արժե նկատել, որ Հասան Ռոհանին դիտարկվում է Իրանի վերնախավի ռեֆորմիստական թևի ներկայացուցիչ։ Իրանի ներքին զարգացումներն ու ուժերի հարաբերակցությունը շատ կարևոր է այդ երկրի ռեգիոնալ վարքագծի հեռանկարի իմաստով։ Մյուս կողմից, սակայն, իրադարձությունների զարգացումն ըստ ամենայնի տեղափոխվում է ռեգիոնալից ներիրանյան դաշտ, արտաքին դիմակայության պահպանմանը զուգահեռ։


Tert.am-ը գրում է. Տեղի է ունենում «ՎԵՏՕ» հասարակական կազմակերպության և «Ադեկվադ» միաբանության անդամների համատեղ մամուլի ասուլիսը։ Բանախոսներն անդրադառնում են այսօր Ոստիկանության կատարած գործողություններին։ Ամբողջական հոդվածը կարող եք կարդալ այստեղ։


«Ժամանակ» թերթը գրում է. «Գրիգոր Բեքմեզյանը երեկ հայտարարել է, որ իրեն անսպասելի զանգահարել են ԱԺ «Իմ քայլը» խմբակցությունից և առաջարկել դառնալ Բարձրագույն դատական խորհրդի անդամ։ Բեքմեզյանը, ըստ էության, ստում է, թե առաջարկը իր համար անակնկալ է եղել, որովհետև նա ԱԺ նախագահ Արարատ Միրզոյանի և ԱԺ պետաիրավական հարցերի հանձնաժողովի նախագահ Վլադիմիր Վարդանյանի մտերիմ ընկերն է։ Փաստացի նախկին ախպերական համակարգը շարունակում է գործել ու պահպանվել, ուղղակի փոխվում են ախպերներն ու ախպոր ախպերները»։ Առավել մանրամասն՝ թերթի այսօրվա համարում։


Հայաստանի ԱԻՆ-ում, այսօր՝ դեկտեմբերի 7-ին, ժամը 11։32-ին «911» ծառայություն ահազանգ է ստացվել, որ հրդեհ է բռնկվել Կոտայքի մարզի Նոր Երզնկա գյուղի 2-րդ փողոցի տներից մեկի մոտակայքում։ Դեպքի վայր է մեկնել ԱԻՆ ՓԾ մարզային փրկարարական վարչության հրշեջ-փրկարարական ջոկատից մեկ մարտական հաշվարկ։ Պարզվել է, որ հրդեհը բռնկվել է տներից մեկի ննջասենյակում (մոտ 7 քմ)։ Բնակարանի բնակիչներ Հովսեփ Ղ.-ն (ծնված 1955 թ.) և Վարդանուշ Ս.-ն (ծնված 1961 թ.) ծխահարվել են։ Շտապօգնության աշխատակիցները Հովսեփ Ղ.-ին տեղում ցուցաբերել են համապատասխան օգնություն, իսկ Վարդանուշ Ս.-ն հոսպիտալացվել է «Արմենիա» ՀԲԿ, որտեղ բժիշկները նրա առողջական վիճակը գնահատել են բավարար։ Հրդեհը մեկուսացվել է ժամը 12։01-ին, մարվել՝ 12։20-ին։ Այրվել են դուռ, պատուհան, մեկ մահճակալ և կենցաղային իրեր՝ մասամբ։


Երևանի ընդհանուր իրավասության դատարանի դատավոր Դավիթ Գրիգորյանի փաստաբանը դիմել է դատարան՝ վիճարկելով Գրիգորյանի աշխատասենյակում կատարված խուզարկության և առգրավման որոշումների իրավաչափությունը։ Այս մասին NEWS.am-ին տեղեկացրեց Գրիգորյանի պաշտպան Գեորգի Մելիքյանը։ Փաստաբանի բողոքը մակագրվել է Երևանի ընդհանուր իրավասության դատարանի դատավոր Կարեն Ֆարխոյանին։ Հիշեցնենք, որ դեռևս օգոստոսին Գլխավոր դատախազությունը մերժել էր Երևանի ընդհանուր իրավասության դատարանի դատավոր Դավիթ Գրիգորյանի փաստաբանի բողոքը ԱԱԾ-ի՝ Գրիգորյանի աշխատասենյակի խուզարկության դեպքի առթիվ քրեական գործի հարուցումը մերժելու մասին որոշման դեմ։ Հիշեցնենք, որ հուլիսի 27-ին ԲԴԽ-ն բավարարել էր դատախազության միջնորդությունները և համաձայնություն տվել Դավիթ Գրիգորյանի նկատմամբ քրեական հետապնդում հարուցելուն։ ԲԴԽ որոշմամբ՝ դատավորի լիազորությունները կասեցվել էին։ Ավելի ուշ Դավիթ Գրիգորյանին մեղադրանք առաջադրվեց ՀՀ քրեական օրենսգրքի 314 հոդվածի 1-ին մասի հատկանիշներով՝ պաշտոնատար անձի կողմից շահադիտական նպատակով կամ անձնական այլ դրդումներով կամ խմբային շահերից ելնելով պաշտոնեական կեղծիք կատարելու համար։ Դավիթ Գրիգորյանը ՀՀ երկրորդ նախագահ Ռոբերտ Քոչարյանի գործով դատավորն էր և մայիսի 18-ին որոշում էր կայացրել Քոչարյանին ազատ արձակել՝ հիմք ընդունելով Արցախի ներկա և նախկին նախագահների անձնական երաշխավորությունը։


Հայաստանի Հանրապետության նախագահ Արմեն Սարգսյանը հրամանագիր է ստորագրել Մարինե Սարգսյանին և Մուշեղ Խաչատրյանին Ծնողական փառքի մեդալով պարգևատրելու մասին։ Այս մասին հայտնեցին ՀՀ նախագահի աշխատակազմի հասարակայնության հետ կապերի վարչությունից։ «Հիմք ընդունելով վարչապետի միջնորդությունը՝ համաձայն Սահմանադրության 136-րդ հոդվածի, ինչպես նաև «Հայաստանի Հանրապետության պետական պարգևների և պատվավոր կոչումների մասին» օրենքի 5.3-րդ հոդվածի 1-ին մասի. Անկախության տոնի առթիվ, ընտանիքի կայացման և ամրապնդման գործում ունեցած ավանդի, ութ զավակ խնամելու և դաստիարակելու, նրանց ֆիզիկական և բարոյական զարգացումն ապահովելու համար Մարինե Սարգսյանին և Մուշեղ Խաչատրյանին պարգևատրել Ծնողական փառքի մեդալով»,- ասված է ՀՀ նախագահի հրամանագրում։


ՀՀ նախագահի մեկ այլ հրամանագրով Ծնողական փառքի մեդալով պարգևատրվել են Անժելա և Մարտիկ Մելքոնյանները։ «Հիմք ընդունելով վարչապետի միջնորդությունը՝ համաձայն Սահմանադրության 136-րդ հոդվածի, ինչպես նաև «Հայաստանի Հանրապետության պետական պարգևների և պատվավոր կոչումների մասին» օրենքի 5.3-րդ հոդվածի 1-ին մասի. Անկախության տոնի առթիվ, ընտանիքի կայացման և ամրապնդման գործում ունեցած ավանդի, տասնհինգ զավակ խնամելու և դաստիարակելու, նրանց ֆիզիկական և բարոյական զարգացումն ապահովելու համար Անժելա և Մարտիկ Մելքոնյաններին պարգևատրել Ծնողական փառքի մեդալով»,- ասված է ՀՀ նախագահի հրամանագրում։


ՀՀ նախագահի մեկ այլ հրամանագրով էլ Ծնողական փառքի մեդալով է պարգևատրվել Շուշանիկ Ռստակյանը։ «Հիմք ընդունելով վարչապետի միջնորդությունը՝ համաձայն Սահմանադրության 136-րդ հոդվածի, ինչպես նաև «Հայաստանի Հանրապետության պետական պարգևների և պատվավոր կոչումների մասին» օրենքի 5.3-րդ հոդվածի 1-ին մասի. Անկախության տոնի առթիվ, ընտանիքի կայացման և ամրապնդման գործում ունեցած ավանդի, տասներկու զավակ խնամելու և դաստիարակելու, նրանց ֆիզիկական և բարոյական զարգացումն ապահովելու համար Շուշանիկ Ռստակյանին պարգևատրել Ծնողական փառքի մեդալով»,- ասված է ՀՀ նախագահի հրամանագրում։


Կոսովոյի խորհրդարանը հայտարարել է ինքնալուծարման մասին։ Պրիշտինյաում օգոստոսի 22-ին խորհրդարանի նախագահ Կադրի Վեսելին հայտնել է, որ համապատասխան որոշմանը 120 պատգամավորներից աջակցել են 89-ը։ Արտահերթ ընտրությունները պետք է կայանան 45 օրվա ընթաքցում, հաղորդում է DW-ն։ Մեկ ամիս առաջ վարչապետ Ռամուշա Խարադինայի հրաժարականից հետո միանգամից մի քանի կուսակցություններ արտահերթ ընտրությունների կոչ են արել։ Խարադինայը հրաժարականը հիմնավորել է Կոսովոյում պատերազմի ընթացքում ռազմական հանցագործությունների վերաբերյալ Հաագայի հատուկ տրիբունալ ներկայանալու ծանուցագրով։ Հուլիսի վերջին դատական նիստին նա լռություն էր պահպանել և միայն ամենավերջում հայտարարել, որ միշտ գործել է իրավունքի նորմերին համապատասխան։ 1998-99 թվականներին Կոսովոյում պատերազմի ժամանակ Ռամուշ Խարադինայը եղել է Կոսովոյի UCK ապստամբական բանակի հրամանատարը։ Սերբիայի իշխանությունները նրան մեղադրում են պատերազմի տարիներին Կոսովոյում սերբ փոքրամասնության դեմ կատարված հանցագործությունների համար։ Կոսովոյում պատերազմի հետևանքով զոհվել էր ավելի քան 13 հազար մարդ։


Ժնևում ավարտվել է Հայաստանի և Ադրբեջանի ԱԳ նախարարներ Զոհրաբ Մնացականյանի և Էլմար Մամեդյարովի հանդիպումը, որը շարունակվելու է նաև հունվարի 30-ին։ Այս մասին տեղեկացրեց ՀՀ ԱԳՆ մամուլի խոսնակ Աննա Նաղդալյանը։ «Ընդունված գործառույթի համաձայն, հանդիպման արդյունքներով կհրապարակվի մամուլի հաղորդագրություն։ Ինչպես նշել ենք, հանդիպմանն անդրադարձ է կատարվում ԼՂ խաղաղ կարգավորման գործընթացին առնչվող հարցերի լայն շրջանակի»,- ասաց նա։


5-րդ բանակային զորամիավորման N զորամասում, պատրաստության պլանի համաձայն, անցկացվել է հրամանատարաշտաբային զորավարժություն։ ՊՆ-ից NEWS.am-ին հայտնում են, որ զորավարժությունն անցկացվել է երեք փուլով. զորամասը բերվել է մարտական պատրաստության աստիճանի, այնուհետև պայմանականորեն իրականացվել է հարձակողական մարտի նախապատրաստում և վարում։ Զորավարժությունների նպատակն էր ստուգել պատրաստականության տարբեր աստիճանի բերելու ընթացքը, ամրապնդել ստորաբաժանումների հրամանատարների ու կառավարման մարմինների գործնական ունակությունները, ուսուցանել և կատարելագործել գործողությունների ընթացքում պաշտոնատար անձանց ֆունկցիոնալ պարտականությունների կատարման կարգը՝ ըստ մարտական հաշվարկների։


Նախօրեին «Ազատություն» ռադիոկայանին տված հարցազրույցում Աժ պատգամավոր Արման Բաբաջանյանը հայտարարել էր, թե ՍԴ դատավորները չեն համաձայնում վաղ կենսաթոշակի գնալու առաջարկությանն այն պատճառով, որ մեծ գումարներ են ստացել ՀՀ երկրորդ Նախագահ Ռոբերտ Քոչարյանի կողմից՝ նրա փաստաբանների միջոցով։ Հայտարարությունը մեկնաբանելու խնդրանքով Yerevan.today-ը դիմել էր Ռոբերտ Քոչարյանի գրասենյակի համակարգող Բագրատ Միկոյանին։ «Պարզ է, որ այդ հայտարարությունը աղերս չունի իրականության հետ։ Թերևս գիտեք, որ ի թիվս այլ հանգամանքների, Արման Բաբաջանյանը հայտնի է Նախագահ Քոչարյանի և նրա ընտանիքի վերաբերյալ կեղծիքների հետևողական տարածմամբ։ Անցած տասը տարիներին նա և իր խմբագրած կայքն ու թերթը բազմիցս պատասխանատվության են ենթարկվել և դատական վճիռներով ստիպված են եղել հերքել իրենց իսկ հորինած սուտը ու ներողություն խնդրել Ռոբերտ Քոչարյանից։ Կարծում եմ, այս անգամ էլ լավ առիթ է ստեղծվել հերթական անգամ ցույց տալ հանրությանը, թե ինչ մակարդակի սուտասան է Բաբաջանյանը և հերթական անգամ պատժել նրան՝ օրենքի շրջանակներում։ Մենք արդեն փոխանցել ենք այդ հարցազրույցի տեքստը մեր իրավաբան գործընկերներին՝ ընթացք տալու համար»,- ասաց Բագրատ Միկոյանը և հավելեց․ «Ի դեպ, հիշեցնեմ. Վճռաբեկ դատարանի կողմից դեռևս 2019թ.-ի հոկտեմբերին մերժվել է Սկիզբ-Մեդիա Կենտրոնի կողմից բերված վճռաբեկ բողոքը, ինչի հիման վրա օրինական ուժ է ստացել առաջին ատյանի ընդհանուր իրավասության դատարանի վճիռը՝ հրապարակված զրպարտությունը հերքելու և Ռոբերտ Քոչարյանից ներողամտություն հայցելուն պարտավորեցնելու վերաբերյալ։ Դատարանի վճիռը մինչ օրս չի կատարվել։ Ռոբերտ Քոչարյանի ներկայացուցիչը, որպես բարի կամքի դրսևորում, դիմել է Սկիզբ-Մեդիա Կենտրոնին՝ վճիռը կամովին կատարելու պահանջով, սակայն ցայսօր պատասխան չի ստացվել։ Ուստի, ներկայացուցիչը ստիպված է եղել դիմել Հարկադիր կատարման ծառայություն՝ վճռի հարկադիր կատարումն ապահովելու նպատակով»։


ՌԴ ԱԳՆ պաշտոնական ներկայացուցիչ Մարիա Զախարովան բրիֆինգի ժամանակ հայտարարել է, որ քննչական մարմինները քննում են Արմավիրում հայկական եկեղեցու տարածքում վանդալիզմի դեպքը։ Հիշեցնենք, որ քաղաքային դումայի պատգամավոր Վինոգրադովը սև ներկ էր լցրել եկեղեցու տարածքում տեղադրված Գարեգին Նժդեհի հուշատախտակի վրա։ Զախարովան նաև հաստատել է, որ ստացվել է այս միջադեպի կապակցությամբ ՀՀ դեսպանատան հաղորդագրությունը։


Facebook-ի և Instagram-ի աշխատանքում խափանումներ են տեղի ունեցել։ Downdetector-ի տվյալներով՝ սոցցանցերը չեն աշխատում ԱՄՆ-ի, եվրոպական երկրների մեծ մասի տարածքում, Լատինական Ամերիկայի երկրներում։ Խափանումներ են եղել նաև Հայաստանի, Ադրբեջանի, Վրաստանի և Թուրքիայի տարածքներում։ Նշենք, որ սոցցանցերի աշխատանքի խափանման մասին հաղորդագրություններ են ստացվում երեկ երեկոյանից։ Downdetector-ի տվյալների համաձայն՝ օգտատերերի 58%-ը հայտնում է Facebook-ի արգելափակման, 20%-ը՝ սոցցանց մուտքի հետ կապված խնդիրների մասին։


Այս օրենսդրական փաթեթի շրջանակներում առաջարկվում է, որպեսզի վարորդները դեկտեմբերի 1-ից մարտի 31-ը հարկադրական կարգով իրենց ավտոմեքենաները սարքավորեն ձմեռային անվադողերով, ինչպես նաև երթևեկության ընթացքում միացնեն մոտակա լուսարձակները։ Այս մասին փետրվարի 5-ին Պաշտպանության և անվտանգության հարցերով մշտական խորհրդարանական հանձնաժողովի նիստին «Ճանապարհային երթևեկության անվտանգության ապահովման մասին» օրենքում և հարակից օրենքներում փոփոխություններ կատարելու մասին օրինագծերի փաթեթի քննարկման ժամանակ հայտարարեց «Բարգավաճ Հայաստան» կուսակցության պատգամավոր, փաթեթի հեղինակ Արթուր Դալլաքյանը։ Խորհրդարանականի խոսքով՝ տրանսպորտի ոլորտում առկա իրավիճակը լուրջ մտահոգություն է առաջացնում, քանի որ ավտովթարների հետևանքով դժբախտ պատահարների քանակը տարեցտարի աճում է, հատկապես՝ ձմռանը։ «Այս օրենսդրական փոփոխությունների օգնությամբ մենք կփորձենք լուծել անվտանգության խնդիրը, քանի որ ձմռանը որոշ վարորդներ ամառային անվադողեր են օգտագործում և ամենավտանգավորն են հասարակության համար, ինչը, իր հերթին, անուղղելի կորուստների է հանգեցնում»,- շեշտեց Դալլաքյանը։ Օրենսդրական փաթեթը նաև սահմանում է, որ եթե նշված ժամանակահատվածում վարորդները չեն երթևեկի ձմեռային անվադողերով, ապա նրանց նկատմամբ 15 հազար դրամ տուգանք կկիրառվի, իսկ մեքենան ժամանակավորապես կառգրավվի և կտեղափոխվի հատուկ պահպանվող տարածք։ Եթե նշված ժամանակահատվածում վարորդը կտեղաշրժվի առանց մոտակա լուսարձակները միացնելու, ապա նրան 5 հազար դրամ տուգանք կսպառնա։ Պատգամավորը նաև մի շարք օրինակներ մեջբերեց միջազգային փորձից, մասնավորապես՝ Շվեդիայի, Ֆինլանդիայի, Էստոնիայի, Չեխիայի և այլն։ Նշենք, որ այս օրենսդրական փաթեթը դրական եզրակացություն է ստացել մշտական խորհրդարանական հանձնաժողովի կողմից։


Ուրբաթ Աբխազիայի Գերագույն դատարանը չեղարկել է նախագահական ընտրությունների արդյունքների մասին երկրի ԿԸՀ-ի որոշումը և կրկնակի ընտրություններ անցկացնելու մասին որոշում կայացրել, անմիջապես դատարանից հաղորդում է ՏԱՍՍ-ը։ Այդ կերպ դատական կոլեգիան բավարարել է առաջին ատյանի դատարանի որոշման դեմ բերված ընդդիմադիր Ալխաս Կվիցինիայի վերաքննիչ բողոքը, որով նախագահական ընտրությունների երկրորդ փուլի արդյունքները ճանաչվել էին օրինական։ «Գերագույն դատարանի վարչական հարցերով կոլեգիան բավարարել է Ալխաս Կվիցինիայի հայցը՝ անօրինական ճանաչել ԿԸՀ որոշումն ընտրությունների արդյունքների վերաբերյալ, ամբողջությամբ չեղարկել և կայացնել նոր որոշում։ Դատարանը որոշել է չեղարկել ԿԸՀ որոշումը, նշանակել նոր ընտրություններ օրենքով սահմանված ժամկետներում»,- ասել է դատավոր Թեմուր Թարբան։ Դատարավարությանը ներկա գտնվող ընդդիմության ներկայացուցիչները ծափահարություններով ողջունել են որոշումը։ Աբխազիայի Գերագույն դատարանի վճիռն ուժի մեջ է մտել ուրբաթ, ասվում է դատարանի կայքում հրապարակված մամուլի հաղորդագրությունում։ «2020 թվականի հունվարի 10-ի վճռաբեկ դատարանի որոշումն ուժի մեջ է մտնում այն հրապարակելու պահից»,- ասվում է հաղորդագրության մեջ։ Աբխազիայի նախագահ Ռաուլ Հաջիմբան և նրա կողմնակիցները համաձայն չեն դատարանի որոշման հետ և պատրաստվում են բողոքարկել այն, հայտնել է փոխնախագահ Ասլան Բարցիցը։ «Մենք համաձայն չենք վճռաբեկ դատարանի որոշման հետ և բողոքարկելու ենք այն»,- ասել է Բարցիցը։ Բողոքարկումը տեղի է ունենում երկրի Գերագույն դատարանում, ընդ որում՝ երկրորդ ատյանի որոշումն արդեն ուժի մեջ է մտել։


Արցախի ոստիկանության Ստեփանակերտ քաղաքի վարչության ծառայողները մարտի 8-ին պարզել են, որ ժամը 22։00-ի սահմաններում մայրաքաղաքի Վ.Սարգսյան փողոցի շենքերից մեկի բնակարանում վիճաբանություն է առաջացել Ստեփանակերտ քաղաքի բնակիչներ 26-ամյա Ա. Մ-ի և 26-ամյա Ա. Դ-ի միջև, որի ընթացքում վերջինս հրել է Ա. Մ-ին և գցել սալիկապատ հատակին։ Վիճաբանության արդյունքում Ա.Մ-ն ստացած մարմնական վնասվածքով դիմել է «Հանրապետական բժշկական կենտրոն»։ Ստուգմամբ զբաղվում է ԱՀ ոստիկանության Ստեփանակերտ քաղաքի վարչությունը։


Հայաստանի կառավարությունը փակել է 80-ականների սպառազինության էջը և համալրվել է արդիական սպառազինությամբ, որը կամ հենց 2019-ի արտադրության է, կամ գործարանային վիճակի։ Այդ մասին հունվարի 25-ի մեծ մամուլի ասուլիսում հայտարարել է վարչապետ Փաշինյանը, հիշատակելով ձեռք բերած նոր սպառազինությունը, այդ թվում մասնավորապես՝ ՍՈՒ 30ՍՄ բազմաֆունկցիոնալ կործանիչները, ՏՈՐ հակահրթիռային համակարգերը, նաև այլ տեսակի նոր սպառազինություն։ 80-ականների սպառազինության էջի փակումը անշուշտ միայն ֆինանսատնտեսական նշանակություն ունեցող հայտարարություն, կամ լոկ կառավարման արդյունավետությամբ պայմանավորված ձեռքբերում չէ։ Այդ էջի փակումը քաղաքական իրողություն է, որը Հայաստանում տեղի ունեցած թավշյա հեղափոխության ռազմա-քաղաքական կապիտալիզացիայի դրսևորում է և արձանագրում։ Այդ էջի փակումը գործնականում Հայաստանում լեգիտիմ իշխանության ձևավորման առանցքային արդյունք է, որի շնորհիվ հնարավոր եղավ ռեգիոնալ անվտանգության և կայունության պատասխանատվության հարցը Ռուսաստանի առաջ դնել ուղիղ, և գլխավորը՝ պատերազմից առաջ, այդ պատերազմը կանխարգելելու տրամաբանության շրջանակում, հաշվի առնելով նաև 2016 թվականի ապրիլի դասը։ Ի վերջո, Հայաստանում 80-ականների սպառազինության թեման գալիս է հենց այդ քառօրյայից, և այն գործնականում բացել է Սերժ Սարգսյանը։ Ապրիլի քառօրյա պատերազմից երկու օր անց Սերժ Սարգսյանը Բեռլինում՝ Անգելա Մերկելի հետ ասուլիսում արեց այդ հատկանշական հայտարարությունն ու փաստացի ուշացած խոստովանությունը, որ «թեև Հայաստանը չունի հզոր հովանավոր», թեև «կռվում է 80-ականների զենքով», բայց անգերազանցելի է ոգով ու կամքով։ Սերժ Սարգսյանը ապրիլյան քառօրյայի տաք հետքով գործնականում ազդարարում էր Հայաստանի շահերի դեմ ռուսական քաղաքականության հանգամանքը։ Մինչ այդ լեգիտիմությունից զուրկ Սարգսյանն ուժ էր ստացել բանակի ու հանրության ինքնիշխան դիմադրության արդյունքում, փորձելով քաղաքական տիրույթում իրացնել այդ ուժը։  Ավելին անելն անշուշտ նրա ուժից վեր էր՝ լեգիտիմության բացակայության, նաև Հայաստանում իշխող համակարգի բնույթի բերումով։ Նիկոլ Փաշինյանի լեգիտիմությունը Հայաստանին թույլ է տվել անել ավելին և ՌԴ առաջ դնել պատասխանատվությունը ոչ թե պատերազմից հետո, այլ առաջ, այդպիսով փակելով «80-ականների սպառազինության» էջը և Մոսկվայի առաջ դնելով հայ-ռուսական հարաբերության և ռեգիոնալ քաղաքականության նոր էջ։ Ինչ է գրվելու նոր էջի վրա։ Առայժմ ընթանում է դրա բովանդակության առնչությամբ դիրքային պայքար Հայաստանի և Ռուսաստանի թե քաղաքական ղեկավարությունների, թե նաև տնտեսա-քաղաքական որոշակի շրջանակների դիմակայության պայմաններում։ Այդ դիրքային պայքարում Հայաստանի հաջողության խորքային գրավական է լինելու 80-ականների էջը փակելուց հետո 1920-ականների, ավելի կոնկրետ՝ 1921-ի էջը բացելով, որտեղ շարադրված է Հայաստանի և հայության սուբյեկտության դեմ ռուս-թուրքական պակտը։ Հաջորդ տարի կլրանա դրա 100-րդ տարելիցը։ Երևանը պետք է պահի տեմպն ու կատարի հաջորդ քայլը, նոր ռազմա-քաղաքական իրողությունից Ռուսաստանի նահանջի ճանապարհը փակելու և մշտապես հավանական պատերազմից մեկ քայլ առաջ լինելու համար։


Արցախի Հանրապետության Նախագահ Բակո Սահակյանն աշխատանքային այցով մեկնել է Բելգիայի Թագավորություն։ 	Այս մասին հայտնում են Արցախի Հանրապետության նախագահի աշխատակազմի տեղեկատվության գլխավոր վարչությունից։ Նոյեմբերի 7-ին Նախագահ Սահակյանը Բրյուսել քաղաքում հանդիպում է ունեցել Հայկական բարեգործական ընդհանուր միության (ՀԲԸՄ) Եվրոպայի գրասենյակի տնօրեն Նիկոլա Թավիտյանի հետ։ Հանդիպմանը քննարկվել են Արցախում մի շարք ծրագրերի իրականացմանն առնչվող հարցեր։ Նախագահ Սահակյանը բարձր է գնահատել ՀԲԸՄ-ի ակտիվ մասնակցությունը մեր հանրապետության սոցիալ-տնտեսական զարգացման, միջազգային տարբեր ատյաններում Արցախը ճանաչելի դարձնելու ու մեր երկրի մասին ճշմարտացի տեղեկություններ ներկայացնելու գործում։


Արարատի մարզում Զոդի կամրջի մոտ այսօր՝ հուլիսի 6-ին տեղի ունեցած վթարից տուժածներից մեկը Սուրենավան գյուղի բնակիչ 35-ամյա Ռուզան Հակոբյանն է։ NEWS.am-ի հետ զրույցում նրա ամուսինը՝ Արտակ Մարգարյանը պատմեց, որ կինը Արարատից գյուղ վերադառնալիս է եղել, երբ սարսափելի վթարը տեղի է ունեցել։ Կնոջ տեգրն էլ պատմեց, որ վթարի հետևանքով այրվել են կնոջ շնչուղիները, գլուխը, ձեռքերը. «Նա տեղափոխելիս մի քանի բառ է ասել, խնդրել է օգնել»։ Նշենք, որ 4 հոգի տարբեր չափի այրվածքներով տեղափոխվել է Երևանի Ճառագայթային բժշկության և այրվածքների հանրապետական գիտական կենտրոն, որտեղից մեկը տեղափոխվել է «Արմենիա» ԲԿ։ Այս կենտրոնում են գտնվում Սուրենավան գյուղի բնակիչ 28-ամյա Գագիկ Ղուկասյանը, 20-ամյա Ծաղիկ Համբարձումյանը և 35-ամյա Ռուզաննա Հակոբյանը։ Բախման հետևանքով «Գազել»-ում հրդեհ է բռնկվել, և այն վերածվել է մոխրակույտի։ Դեպքի վայր են ժամանել ԱԻՆ փրկարար ծառայության Արարատի հրշեջ փրկարար ջոկատը 1 մարտական հաշվարկով, որոնք քաղաքացիների օգնությամբ մարել են «Գազել»-ում առաջացած հրդեհը, և այնտեղ հայտնաբերել են մոխրացած դիեր։ Վերջին տվյալներով զոհվել է 6, վիրավորվել 12 մարդ։


Հայաստանի արտակարգ իրավիճակների նախարարությունը նախազգուշացրել է, որ մարտի 29-ին և 30-ին Շիրակի, Լոռու և Տավուշի մարզերում, Սևանա լճի ավազանում, Արագածոտնի, Կոտայքի և Վայոց ձորի լեռներում, Սյունիքի և Արցախի նախալեռներում սպասվում է առատ ձյուն, տեղ-տեղ՝ մրրիկ և ցածր տեսանելիություն ճանապարհներին։ Մարտի 31-ին ցիկլոնի ազդեցությունը կթուլանա, բայց տեղումները կշարունակվեն։ Հայաստանում մարտի 29-ին ժամանակ առ ժամանակ սպասվում են տեղումներ, լեռներում և նախալեռներում ձյան տեսքով, հովիտներում՝ անձրևի։ Քամին՝ հյուսիսարևմտյան, 3-8մ/վ։ Ինչպես NEWS.am-ին տեղեկացրել են «Հայպետհիդրոմետից», Երևանում սպասվում են տեղումներ։ Առաջիկա գիշեր մայրաքաղաքում կլինի +2+4, վաղը ցերեկը՝ +6+8։ Օդի ջերմաստիճանը մարզերում Շիրակում գիշերը՝ -2-5, ցերեկը՝ 0-3, Կոտայքի լեռներում գիշերը՝ -2-5, ցերեկը՝ 0-3, Կոտայքի նախալեռներում գիշերը՝ +1+4, ցերեկը՝ +2+5, Սևանա լճի ավազանում գիշերը՝ -2-5, ցերեկը՝ 0-3,  Լոռիում գիշերը՝ -2-5, ցերեկը՝ 0-3,  Տավուշում գիշերը՝ 0-3, ցերեկը՝ 0+4,  Արագածոտնի լեռներում գիշերը՝ -2-5, ցերեկը՝ 0-3, Արագածոտնի նախալեռներում գիշերը՝ +1+3, ցերեկը՝ +4+6, Արարատում գիշերը՝ +3+5, ցերեկը՝ +6+8,  Արմավիրում գիշերը՝ +3+5, ցերեկը՝ +6+8,  Վայոց ձորի լեռներում գիշերը՝ -2-5, ցերեկը՝ 0-3, Վայոց ձորի նախալեռներում գիշերը՝ +3+5, ցերեկը՝ +6+8, Սյունիքի հովիտներում գիշերը +2+5, ցերեկը՝ +7+10,  Սյունիքի նախալեռներում գիշերը՝ 0+3, ցերեկը՝ 0+5, Արցախում գիշերը՝ +2+5, ցերեկը՝ +3+6։


Վրաստանում ՀՀ դեսպանության մամուլի ծառայությունը հայտարարություն է տարածել Թբիլիսիի մոտակայքում տեղի ունեցած վթարի վերաբերյալ։ Հայաստանից ժամանած ռեանիմոբիլներն րոպեներ առաջ մեկնարկեցին իրենց երթը Թբիլիսիից դեպի Հայաստան։ Նրանք տեղափոխում են 2 տուժածի, ինչպես նաև մի քաղաքացու, ով դուրս էր գրվել, սակայն ժամեր անց նրա զգացողությունը վատացել էր։ Հիվանդանոցում դեռևս գտնվում են երկու տուժած, որոնց հարազատները տեղափոխման համաձայնություն չեն տվել։


ԱՄՆ վարչակազմը կարծում է, որ իրեն կհաջողվի մեկ տարում ավարտել Մեծ Բրիտանիայի հետ նոր առևտրային համաձայնագրի շուրջ բանակցությունները։ Այս մասին շաբաթ օրը հայտարարել է ԱՄՆ ֆինանսների նախարար Սթիվեն Մնուչինը՝ ելույթ ունենաով Լոնդոնի միջազգային հարաբերությունների Թագավորական ինստիտուտում, հայտնում է ՏԱՍՍ-ը։ «Ես բավական լավատեսորեն եմ տրամադրված,- ասել է Մնուչինը, որի խոսքերն է մեջբերում Reuters-ը։- Մենք փորձում ենք հասնել նրան, որպեսզի բանակցությունները մեկ տարվա ընթացքում ավարտվեն, քանի որ մենք բոլորս ենթադրում ենք, որ դա երկու կողմի համար էլ կարևոր է»։ Նախարարը հայտարարել է, որ Մեծ Բրիտանիայի և ԱՄՆ-ի միջև ազատ առևտրի մասին համաձայնագիրը թույլ կտա էականորեն մեծացնել երկու երկրների միջև ապրանքաշրջանառությունը։ Նա նաև հույս է հայտնել, որ կողմերը կկարողանան միաժամանակ աշխատել թեմաների լայն շրջանակի վրա, որպեսզի արագացնեն բանակցությունները։ Ընդ որում, նախարարը հավելել է, որ ԱՄՆ-ի հետ բանակցություններն ավարտելու համար Միացյալ Թագավորությանն անհրաժեշտ կլինի Brexit-ից հետո ԵՄ-ի հետ հարաբերություններում մի շարք հարցեր կարգավորել։ Սակայն Մնուչինը չի կարծում, որ դրա պատճառով ամերիկա-բրիտանական համաձայնագրի կնքումը շատ ժամանակ կպահանջի։ Այս շաբաթ Մնուչինը Բրիտանիայի ֆինանսների նախարար Սաջիդ Ջավիդի հետ մի քանի հանդիպումներ է անցկացրել Լոնդոնում և Դավոսում։ Նրա խոսքերով՝ բրիտանական մայրաքաղաքում շաբաթ օրվա հանդիպման թեմաներից մեկը եղել է թվային ոլորտի ընկերությունների հարկի հարցը։ Թվային հարկը, որը Բրիտանիան ծրագրում է ապրիլից սահմանել, առաջին հերթին կառնչվի ամերիկյան տեխնոլոգիական հսկաներին, ներառյալ Amazon-ին, Google-ին և Facebook-ին։


Չինաստանում թեսթավորում են մետրոյի «խելացի» գնացքը, որն աշխատում է առանց մեքենավարի՝ ավտոմատացման բարձր մակարդակով, ավելի մեծ արագությամբ և էներգիայի քիչ ծախսով, հայտնում է «Սինխուան»։ Ճեպընթաց գնացքներ արտադրող CRRC Tangshan Co. Ltd ընկերության կողմից ստեղծված գնացքը ապահովված է ամբողջովին ավտոմատացված համակարգով, ներառյալ՝ վագոնների դռների բացվել-փակվելը, խոչընդոտների հայտնաբերումը և արտակարգ իրավիճակների կանխումը։ Գնացքը կազմված է վեց վագոնից և կարող է տեղավորել մինչև 2 300 ուղևոր։ Թեսթավորվող մոդելի արագությունը 120 կմ/ժ է, ինչը 50 տոկոսով գերազանցում է մետրոյի սովորական գնացքների արագությանը։


Ազգային անվտանգության ծառայության տնօրենի և Հատուկ քննչական ծառայության պետի հեռախոսային խոսակցությունը տարածվել է ԱՊՀ տարածքից։ Այս մասին այսօր՝ հոկտեմբերի 30-ին, լրագրողների հետ զրույցում ասաց Քննչական կոմիտեի ղեկավար Հայկ Գրիգորյանը։ Հիշեցնենք, որ 2018-ի սեպտեմբերի 11-ին համացանցում հայտնվել էր Հայաստանի Ազգային անվտանգության ծառայության այն ժամանակվա տնօրեն Արթուր Վանեցյանի և Հատուկ քննչական ծառայության պետ Սասուն Խաչատրյանի հեռախոսազրույցի ձայնագրությունը։ Վանեցյանը և Խաչատրյանը հեռախոսազրույցի ընթացքում քննարկում են Հայաստանի նախկին նախագահ Ռոբերտ Քոչարյանի կալանքը, ինչպես նաև ՀԱՊԿ գլխավոր քարտուղար Յուրի Խաչատուրովի և ՊՆ նախկին ղեկավար Միքայել Հարությունյանի դեմ հարուցված քրեական գործերը։


«Արագացված զինվորական ծառայության մասին» օրենքի ընդունման դեպքում բանակում ծառայողների թիվը միայն ավելանալու է։ Այս մասին, այսօր՝ նոյեմբերի 29-ին, ԱԺ-ում լրագրողների հետ հանդիպման ժամանակ նշեց «Իմ քայլը» խմբակցության պատգամավոր Հայկ Սարգսյանը, որը հանդես է եկել օրենսդրական նախաձեռնությամբ։ Օրինագծով նախատեսվում է, որ զինապարտ երիտասարդները կարող են վճարել 10 մլն դրամ, անցնել մեկամսյա արագացված ծառայություն բանակում և ազատվել երկու տարով ծառայելու պարտականությունից։ Նրա խոսքով, այն 18 տարեկան երիտասարդը, որը վճարելու է 10 մլն դրամ և չի ծառայելու բանակում, կամ ծառայելու է 1 ամիս, նրա փոխարեն ծառայելու են տարիքով ավելի ավագ և ավելի փորձառու պայմանագրային զինծառայողներ։ «Վրաստանում կարելի է վճարել 363 հազար դրամ և մեկ տարով տարկետում ստանալ բանակում ծառայությունից։ Թուրքիայում այդ գումարը միանվագ է և այնտեղ վճարում են 1,3 մլն դրամ և ծառայել 21 օր։ Հունաստանում մոտ 4 մլն դրամ են վճարում։ Սա իմ երազած Հայաստանն է, որտեղ այլևս չի լինի պարտադիր զինվորական ծառայություն»,- ասաց Հայկ Սարգսյանը։ Նա նաև թվեր ներկայացրեց. «2012 թվականին բանակում չի ծառայել 8232 քաղաքացի, 2013-ին՝ 7800 քաղաքացի, 2017-ին՝ 7500 քաղաքացի։ Նրանց մեծ մասը խուսափում է ծառայությունից։ Ես առաջարկում եմ այս մարդկանց բերել բանակ, բերել բյուջե։ Իմ հաշվարկով այս օրենքից օգտվողների թիվը կլինի մի քանի հազար, իսկ մի քանի տարի հետո այդ թիվը կլինի մոտ հազար։ Եթե բանակում չծառայող 6-7 հազար քաղաքացիներից կեսը օգտվի այս օրենքից և մեկ ամիս ծառայի բանակում, նաև վճարի 10 մլն դրամ, մեր բանակում կծառայեն 2500-ով ավել պայմանագրային զինծառայողներ»,- հավելեց պատգամավորը։ Հարցին՝ պատերազմական իրավիճակում ինչպե՞ս է պատկերացնում զորահավաքը, Սարգսյանն ասաց. «Այն քաղաքացին, ով խուսափել է կամ խուսափելու է ծառայությունից, միևնույն է, չի վերադառնում։ Նրան հայրենիք բերելով՝ տալիս ենք ծառայելու հնարավորություն, նա ընդգրկվում է պահեստազորում ու զորահավաքի կամ պատերազմի դեպքում պարտավորվում է ներկայանալ, հակառակ դեպքում՝ հետապնդվում է Քրեական օրենսգրքի համապատասխան հոդվածով»։ Նա խոստովանեց, որ այս նախագիծը ներկայացնելու առաջ այն չի քննարկել ՊՆ-ի հետ։


Տնտեսական մրցակցության պաշտպանության պետական հանձնաժողովին տրամադրված ծառայողական ավտոմեքենայի թեման վերջերս հաճախ է շրջանառվում զանգվածային լրատվամիջոցներում։ «Արմենպրես»-ի խնդրանքով ՏՄՊՊՀ-ի մամուլի քարտուղար Անի Սմբատյանը պարզաբանեց, որ եթե մինչև 2019 թվականի մայիսը հանձնաժողովն ուներ 5 ծառայողական ավտոմեքենա, ապա այժմ հանձնաժողովի հաշվեկշռում առկա է 2 ավտոմեքենա, ևս մեկի փաստաթղթային ձևակերպումը դեռևս ընթացքի մեջ է։ Ներկայացնում ենք Անի Սմբատյանի մեկնաբանությունն ամբողջությամբ. «Նշեմ, որ այդ ավտոմեքենան, որը ՏՄՊՊՀ-ին հատկացվել է ՀՀ կառավարության սեպտեմբերի 26-ի որոշմամբ և սահմանված կարգով գտնվում է գրանցման փուլում, նախատեսված է Հանձնաժողովի նախագահ Գեղամ Գևորգյանի, հանձնաժողովի 6 անդամների և ամբողջ աշխատակազմի սպասարկման համար։ ՏՄՊՊՀ-ն պարբերաբար ստուգումներ և դիտանցումներ է իրականացնում ամբողջ հանրապետության տարածքում, հետևապես անհրաժեշտություն էր առաջացել նման բարձր անցողունակության ավտոմեքենայի։ Միաժամանակ հարկ եմ համարում ընդգծել, որ Գեղամ Գևորգյանի նշանակումից հետո կրճատվել է հանձնաժողովում առկա ծառայողական ավտոմեքենաների քանակը, ինչպես նաև էականորեն նվազել են բենզինի և սպասարկման ծախսերը։ Եթե մինչև 2019 թվականի մայիսը հանձնաժողովն ուներ 5 ծառայողական ավտոմեքենա, ապա այժմ հանձնաժողովի հաշվեկշռում առկա է 2 ավտոմեքենա, ևս մեկի փաստաթղթային ձևակերպումը դեռևս ընթացքի մեջ է և ունենք վարորդի 1 հաստիք, որը նախատեսված է նախագահի, հանձնաժողովի անդամների և աշխատակազմի սպասարկման համար։ Բացի այդ, 2018 թվականի ամբողջ տարում ծախսվել է 10 159 լիտր բենզին, որի դիմաց վճարվել է 4 388 660 դրամ, իսկ 2019 թվականի ամբողջ տարվա համար բենզինի ծախսը կկազմի 3555 լիտր՝ 1 478 880 դրամային արտահայտությամբ, այսինքն՝ շուրջ երեք անգամ խնայողություն է եղել։ Խնայողություններ ունեցել ենք նաև ավտոմեքենաների սպասարկման ծախսերում՝ եթե 2018 թվականին ծախսել է 1 195 910 դրամ, ապա 2019 թվականին 387 000 դրամ կկազմի ամբողջ տարվա փաստացի ծախսը։ Կցանկանայի նաև անդրադառնալ լրատվամիջոցներից մեկում տեղ գտած տեղեկատվությանը, թե ՏՄՊՊՀ-ին «գերբարձր աշխատավարձի ֆոնդ» և պարգևատրումների արտաբյուջե է տրամադրվել։ ՏՄՊՊՀ աշխատակիցների աշխատավարձերը, ինչպես բոլոր պետական մարմիններում, կարգավորվում են Պետական պաշտոններ զբաղեցնող անձանց վարձատրության մասին օրենքով, հետևապես նման պնդումն առավել քան անհիմն է, հանձնաժողովը չունի արտաբյուջե. ինչպես բոլոր մնացած մարմիններին հանձնաժողովին ևս հատկացված է պարգևատրումների ֆոնդ, որը ոչ ավելին է, քան մյուսներինը։ Վերջում ևս մեկ անգամ ցանկանում եմ հերքել բազմիցս հերքված ապատեղեկատվությունը՝ նախկին պաշտոնյաներից որևէ մեկի հետ Գեղամ Գևորգյանը «քավոր-սանիկական» կապեր չունի»։


Իտալիայի կարաբիներները կալանավորել են Հռոմում ոստիկանի սպանությունում ներգրավված ամերիկացի դեռահասների, հաղորդում է Reuters-ը։ Ուսանողներին ձերբակալել են սպանության և կանխամտածված շորթման կասկածանքով։ Դատական աղբյուրները նշել են ԱՄՆ-ի ձերբակալված ուսանողների անունները. նրանք Սան Ֆրանցիսկոյի բնակիչներ Ֆինիգան Լի Էլդերն ու Գեբրիել Քրիստիան Նեթել Խժորտն են։ 35-ամյա Սերսիելլո Ռեգան բազմաթիվ դանակի վնասվածքներ է ստացել երկու անձանց կալանավորելու փորձի ժամանակ, որոնք կասկածվում էին Հռոմի հայտնի զբոսաշրջային մասում տղամարդուց պայուսակ գողանալու մեջ։ Միջադեպի արդյունքում կալանավորվել է նաև մեկ ոստիկան։ Տեղական ԶԼՄ-ները ենթադրում են, որ մարդասպանները Հյուսիսային Ամերիկայից գաղթականներ են։ Իտալիայում ոստիկանների սպանությունները բավականին հազվագյուտ են և բոլոր քաղաքական կուսակցությունների ներկայացուցիչները կատարվածի կապակցությամբ արդեն խորը վրդովմունք են հայտնել։


Մարտի 31-ի երեկոյից լարված էր իրավիճակը Վեոլիա Ջրի Աշտարակում գտնվող Կենտրոնական կարգավարական ծառայությունում։ Չափիչ սարքերը ցույց էին տալիս ջրի ճնշման շարունակական անկում «Արզնի 1 - Երևան» մայրուղային ջրատարում, որով ինքնահոս եղանակով ստացվում է 835 լիտր ջուր վայրկյանում։ Առավոտյան դեմ հոսակորուստը հասավ 250 լիտրի։ Ակնհայտ էր, որ խոսքը ջրատարի վթարի մասին է։ Ընդ որում ավելի խոշոր, քան շաբաթ առավոտյան գրանցված «Արզնի 2 - Երևան» խողովակաշարինը։ Այդ ընթացքում ջրատարից սնուցվող մայրաքաղաքի Արաբկիր, Կենտրոն և Էրեբունի վարչական շրջաններում անխափան ջրամատակարարում ապահովելու համար կարգավարները իրար հետևից վերագործարկում են պահուստային պոմպերը Կաթնաղբյուրի ու Գառնու աղբյուրներում՝ համապատասխան չափով ավելացնելով Երևան մղվող ջրի քանակը։ Դրանով պայմանավորված, սպառողներն այսօր 12.00-ի դրությամբ ջրի պակաս չեն ունեցել։ Իսկ մինչ այդ Վեոլիա Ջրի «Արևմուտք» տարածաշրջանային տնօրինության մասնագետներն ուսումնասիրել էին «Արզնի 1 - Երևան» մայրուղային ջրատարն ու եկել եզրակացության, որ դրա կանգառն անխուսափելի է։ Ընդ որում, մինչև 36 ժամով։ Տեղանքը՝ Արզնիի ջրաղբյուրից դեպի Երևան, Հրազդանի ձորում, հեչ հարմար չէ՝ վթարի վերացման աշխատանքների կազմակերպման առումով։ Հողը թաց է, ճանապարհ չկա, տեխնիկան ու մասնագետները դժվար են տեղաշարժվում։ Վթարն էլ բարդ է։ Ինչպես և շաբաթ օրվա վթարը հարակից «Արզնի 2 - Երևան» ջրատարի վրա, այս վթարի հիմնական պատճառը ներկայիս եղանակային պայմաններն են։ Խնդիրն այն է, որ մարտ-մայիս ամիսներին, ձյան հալոցքով ու առատ անձրևներով պայմանավորված, լեռնաշատ վայրերում, ձորերում ու կիրճերում տեղի է ունենում հողի սահք։ Ջրով առատորեն հագեցած ու ծանրացած հողը երբեմն լեռան լանջերից ներքև է սահում ու իր հետ տեղաշարժում տարածքով անցնող խողովակաշարերը։ Վերջիններս էլ հաճախ, չդիմանալով ճնշմանը, ճաք են տալիս եռակցման կարից կամ էլ պարզապես անջատվում են խողովակների միացման կետից ու ջուր թողնում։ Դե իսկ բարձր ճնշմամբ դուրս հորդող ջուրն էլ իր հերթին է ավերում տարածքն ու ավելի բարդացնում վթարի հետևանքները։ Այսպիսին է ներկայումս իրավիճակը Հրազդանի ձորում։ Այնուամենայնիվ, ջրմուղագործերն աշխատում են խողովակաշարի վրա անընդհատ ռեժիմով։ Կա բավարար տեխնիկա, ծախսանյութ ու մասնագետներ։ Ասենք նաև, որ ընդհանուր առմամբ տվյալ մայրուղային ջրատարով մայրաքաղաքը ստանում է հասանելիքի 11,5%-ը, բայց 12.00-ից ջրամատակարարման ընդհատման պատճառով ջուր չունի սպառողների միայն 4%-ը։ Մնացածները ջուր ստանում են ջրամբարներից, ինչպես նաև նշված Կաթնաղբյուրից ու Գառնիից մղվող լրացուցիչ ջրաքանակի վերաբաշխման շնորհիվ։ Հուսով են, որ մնացածների կենցաղային անհարմարությունն էլ երկար չի տևի։ «Արևմուտքից» խոստանում են անել հնարավորինս, հայտարարված՝ ապրիլի 2, ժամը 24.00 ժամկետից շուտ «Արզնի 1 - Երևան» ջրատարի վերագործարկման համար։


Վարչապետ Նիկոլ Փաշինյանը շնորհավորական ուղերձ է հղել ՀՀ ժողովրդական արտիստ, կոմպոզիտոր Ռոբերտ Ամիրխանյանին ծննդյան 80-ամյակի կապակցությամբ։ «Հարգելի մաեստրո, Սրտանց շնորհավորում եմ Ձեզ ծննդյան 80-րդ տարեդարձի կապակցությամբ։ Դուք ստեղծել եք արվեստի բարձրարժեք գործեր, որոնք միջազգային ճանաչում են բերել Ձեզ, հարստացրել ոչ միայն հայ երաժշտարվեստը, այլև՝ մուլտիպլիկացիան և կինոն։ Մեծ է Ձեր ավանդն ազգային երաժշտական արվեստի զարգացման, երաժիշտների նոր սերնդին արվեստի լավագույն ավանդույթներով ու ոգով դաստիարակելու գործում։ Այդ առումով, ցանկանում եմ հատուկ ընդգծել Հայոց բանակի հիմնը՝ «Երազ իմ երկիր հայրենի» ստեղծագործությունը, որը հայ զինվորի լավագույն ուղեկիցն է, նրա հանդարտ-հաղթական ոգու լավագույն արտահայտությունը, հայրենիքի նկատմամբ մեր տածած սիրո ամբողջական ձևակերպումը։ Սիրելի մաեստրո, Մաղթում եմ Ձեզ առողջություն, ստեղծագործական եռանդ և անսպառ ներշնչումներ»։


Թուրքիայի նախագահ Ռեջեփ Էրդողանը Ֆրանսիայի նախագահ Էմանուել Մակրոնին առաջարկել է նախ ստուգել սեփական ուղեղը, հաղորդում է ՌԻԱ-ն։ Ավելի վաղ Մակրոնը հայտարարել է ՆԱՏՕ-ի «ուղեղի մահվան» մասին։ Նրա խոսքով՝ դաշինքում չկա համակարգում ռազմավարական որոշումների հարցում ԱՄՆ-ի և մյուս գործընկերների միջև։ Գերմանիայի կանցլեր Անգելա Մերկելը և ՆԱՏՕ գլխավոր քարտուղար Յենս Ստոլտենբերգն ավելի ուշ հայտարարել են, որ չեն կիսում Ֆրանսիայի նախագահի կտրուկ գնահատականները։ «Չգիտեմ, թե ՆԱՏՕ-ի համար ինչ է նշանակում Ֆրանսիան, սակայն ՆԱՏՕ-ի համար Թուրքիան կարևոր երկիր է։ Մակրոնը հայտարարել է ՆԱՏՕ-ի ուղեղի մահվան մասին։ Հարգելի Մակրոն, նախ ստուգիր սեփական ուղեղդ, քանի որ նման հայտարարություններ են անում նրանք, ում ուղեղը մահացել է»,- NTV-ն մեջբերում է Էրդողանի խոսքը։


2020 թվականի պետական բյուջեի նախագծով «Օտարերկրյա պետություններում հայերենի և հայագիտական առարկաների դասավանդում» ծրագրի համար նախատեսվել է ավելի քան 48 մլն դրամ։ Այս առնչությամբ ԿԳՄՍ նախարարության տարածած հաղորդագրության մեջ ասվում է. «Այսօր ՀՀ ԱԺ «Լուսավոր Հայաստան» խմբակցության պատգամավոր Գևորգ Գորգիսյանն իր ելույթում հայտնել է, որ 2020 թ․պետական բյուջեի նախագծում ներառված չէ «Հայագիտության ոլորտում գիտական կադրերի պատրաստման գծով նպաստների տրամադրում» և «Արտասահմանյան համալսարաններում հայոց լեզվի դասավանդման կազմակերպում» կետերով նախատեսված ֆինանսավորումը։ Հայտնում ենք, որ այս տեղեկությունը չի համապատասխանում իրականությանը։ Ծրագրային բյուջետավորման շրջանակում վերոնշյալ միջոցառումները 2020թ․ պետական բյուջեի նախագծում ներկայացվել են «Օտարերկրյա պետություններում հայերենի և հայագիտական առարկաների դասավանդում» ծրագրով, և այդ ծրագրի համար նախատեսվել է ավելի քան 48 մլն դրամ։ Այսպիսով, 2019թ․ բյուջեի հետ համեմատ՝ ֆինանսավորումը կրկնակի ավելացել է (24 մլն դրամ՝ 2019թ․ համար)։ Ավելին, ի հավելումն գոյություն ունեցող համալսարաննների (Վենետիկի Կա՛Ֆոսկարի համալսարան, Պրահայի Կարլի համալսարան, Բուխարեստի պետական համալսարան, Զալցբուրգի համալսարան)՝ ծրագիրն իրականացվելու է նաև Կահիրեի համալսարանում։ Նշենք, որ այս համալսարանը նախկինում ընդգրկված չի եղել»։


Լատվիայի պետական համալսարանի հասարակական գիտությունների ֆակուլտետի «Իսայա Բեռլին» լսարանում դեկտեմբերի 11-ին տեղի է ունեցել ԱՄՆ Մասաչուսեթս նահանգի Քլարքս համալսարանի դասախոս, պրոֆեսոր Թաներ Աքչամի և Նյու Յորքի Մանհեթթենվիլի քոլեջի փիլիսոփայության պրոֆեսոր, փիլիսոփայության ֆակուլտետի դեկան Շվոն Նաշ-Մարշալի դասախոսությունը՝ նվիրված Հայոց ցեղասպանության ժխտողականությանը։ Միջոցառումը նախաձեռնել և կազմակերպել էին Լատվիայի համալսարանն ու Լատվիայում ՀՀ դեսպանությունը։ «Արմենպրես»-ի փոխանցմամբ՝ դասախոսությանն անդրադաձ է կատարել լատվիական NRA.lv պարբերականը։ Հոդվածում, մասնավորապես, ասվում է․ «Դեկտեմբերին ցեղասպանության հանցագործության և զոհերի մասին ավելի հաճախ է հիշատակվում, քան ամբողջ տարվա ընթացքում։ Լատվիան, աշխարհի մյուս պետությունների հետ միասին դեկտեմբերի 9-ին նշում է Ցեղասպանության զոհերի հիշատակի և արժանապատվության և այդ հանցագործության կանխարգելման միջազգային օրը։ Դեկտեմբերի 11-ին ԱՄՆ-ից Լատվիայի պետական համալսարան էին ժամանել երկու դասախոսներ, ովքեր հանդես եկան «Հայոց Ցեղասպանության փաստերը և ապացույցները» խորագրով դասախոսությամբ։ Պատմաբան Թաներ Աքչամը և փիլիսոփայության պրոֆեսոր Շվոն Նաշ-Մարշալը խոսեցին Հայոց ցեղասպանության առանձնահատկությունների և թուրքական իշխանությունների՝ Ցեղասպանության փաստական ապացույցներն ամեն կերպ ժխտելու և թաքցնելու համառ ջանքերի մասին։ Պրոֆեսոր Աքչամը հղում կատարեց իր վերջին՝ «Սպանելու հրամաններ» գրքին, որտեղ նա բացահայտում է մինչ այժմ հերքվող հանգամանքները Հայոց ցեղասպանության մասին՝ ի ցույց դնելով այն փաստաթղթերը, որոնք մինչ այժմ թաքցվել կամ ոչնչացվել են թուրքական իշխանությունների կողմից։ Շվոն Նաշ-Մարշալն իր խոսքում ներկայացրեց Ցեղասպանության ժխտողականությունը՝ նշելով, որ այն ցեղասպանությունների հիմնական գործիքներից մեկն է։ «Ցեղասպանությունը գործողություն է, որը միտված է ազգային, էթնիկ, ռասայական, կրոնական խմբի մասամբ կամ ամբողջական ոչնչացմանը»,- նշել է Շ. Նաշ-Մարշալը։ Վերջինս մասնագիտացած է մետաֆիզիկայի, էպիստեմոլոգիայի և միջնադարյան փիլիսոփայության բնագավառներում, հանդիսանում է բազմաթիվ գրքերի հեղինակ»։


Տեղի է ունեցել ՀՀ կառավարության արտահերթ նիստ, որը վարել է ՀՀ վարչապետ Նիկոլ Փաշինյանը։ Այս մասին հայտնեցին ՀՀ վարչապետի աշխատակազմի տեղեկատվության և հասարակայնության հետ կապերի վարչությունից։ Գործադիրի հավանությանն է արժանացել «ՀՀ 2020 թ. պետական բյուջեի մասին» ՀՀ օրենքի նախագծի վերաբերյալ կառավարության օրենսդրական նախաձեռնությունը։ Ըստ այդմ՝ ՀՀ 2020 թ. պետբյուջեն եկամուտների գծով կազմում է 1,697,618,538.8 հազար դրամ, ծախսերի գծով՝ 1,880,186,389.8 հազար դրամ, դեֆիցիտը (պակասուրդը)՝ 182,567,851.0 հազար դրամ։ Օրինագծով նախատեսվում է, որ ՀՀ կենտրոնական բանկը՝ 2020 թ. ընթացքում, օրենքով վերապահված իրավասությունների սահմաններում, դրամավարկային քաղաքականության վերաբերյալ որոշումներ ընդունելիս կառաջնորդվի 12-ամսյա գնաճի 4 +/-1.5 տոկոսային կետ տատանումների թույլատրելի միջակայքում նպատակային ցուցանիշով։ Գործադիրը հավանություն է տվել նաև «Ֆինանսական համահարթեցման մասին» ՀՀ օրենքում փոփոխություններ կատարելու մասին» ՀՀ օրենքի նախագծի վերաբերյալ ՀՀ կառավարության օրենսդրական նախաձեռնությանը։ Օրենքով ֆինանսական համահարթեցման դոտացիաների հատկացման մասով ամբողջ ծավալով ուժի մեջ մտնելու ժամկետ սահմանված է 2020 թ. հունվարի 1-ը։ Օրինագծի ընդունման անհրաժեշտությունը պայմանավորված է օրենքի 18-րդ հոդվածով սահմանված ժամկետների 2 տարով երկարաձգումով՝ դոտացիաների գումարների հաշվարկման գործընթացն 2020 և 2021 թթ. համար օրենքին համապատասխան իրականացնելու համար։ Հիմնավորման համաձայն՝ հաշվի առնելով այն հանգամանքը, որ դեռևս ՀՀ-ում համայնքների միավորման գործընթացն ամբողջովին չի ավարտվել և առկա են մի շարք համայնքներ, որոնք ունեն փոքրաթիվ բնակչություն և ներկայիս օրենքի ամբողջ ծավալով ուժի մեջ մտնելու պարագայում ֆինանսական համահարթեցման դոտացիաների բաշխման հաշվարկները ցույց են տալիս, որ կլինեն համայնքներ, որոնց կհատկացվի պակաս, քան 2016 թ.-ին փաստացի հատկացված դոտացիաները։ Ուստի վերը նշված հարցերը կարող են կարգավորվել համայնքների միավորման գործընթացն ամբողջովին ավարտելուց հետո։ ՀՀ համայնքների միավորման գործընթացը նախատեսվում է ամբողջովին ավարտել 2021 թ.-ին։


Ըստ ոստիկանության օպերատիվ հաղորդագրությունների ամփոփագրերի՝ մարտի 25-ից 26-ը ՀՀ ոստիկանության տարբեր ստորաբաժանումների կողմից բացահայտվել է հանցագործության 57 դեպք։ Մասնավորապես՝ անձնական ունեցվածքի գողության 15, խարդախության 12, մարմնական վնասվածք հասցնելու 6, խուլիգանության և թմրամիջոցի հայտնաբերման 3-ական, անձի առևանգման, ծեծի, պաշտոնեական լիազորությունների չարաշահման ու իրացնելու նպատակով թմրանյութի ապօրինի շրջանառության 2-ական, բնակարանային գողության, յուրացման կամ վատնման, գույքի դիտավորությամբ ոչնչացման, հարկերից խուսափելու, զենք-զինամթերքի առգրավման, պաշտոնեական կեղծիքի կամ անփութության, իշխանության ներկայացուցչի նկատմամբ բռնության, ազատությունից ապօրինի զրկելու, ինքնիրավչության ու պետական սահմանն ապօրինի հատելու 1-ական դեպք։ Հայտնաբերվել է 1 հետախուզվող, կամավոր ներկայացել է 1-ը։ Գրանցվել է զենք-զինամթերքի կամավոր հանձնման 1 դեպք։ Նախկինում կատարված հանցագործություններից բացահայտվել է անձնական ունեցվածքի գողության 10, մարմնական վնասվածք հասցնելու և ապօրինի ծառահատման ու խարդախության 1-ական դեպք։ Անցած 1 օրվա ընթացքում հանրապետությունում արձանագրվել է ճանապարհատրանսպորտային 12 պատահար, ինչի հետևանքով 1 մարդ զոհվել է, 16-ը՝ ստացել տարբեր աստիճանի մարմնական վնասվածքներ։


Playboy ամսագիրը հիմնադրվել է 1953 թվականին Չիկագոյում։ Ամսագրի հիմնադիրը Խյու Հենֆերն է, որը իր ծնողներից 1000 դոլար գումար է պարտք վերցրել, որպեսզի կարողանա հիմնադրել ամսագիրը։ Շատ տարիների ընթացքում ամսագիրը մի շարք երիտասարդ աղջիկների կարիերայի սկիզբ է հանդիսացել։ Ներկայացնում ենք ամսագրի նախկին մոդելների հին և նոր լուսանկարները։


Հանրապետության նախագահ Արմեն Սարգսյանը սեպտեմբերի 29-ին նախագահական նստավայրում հյուրընկալել է պաշտոնական այցով Հայաստան ժամանած՝ Սինգապուրի վարչապետ Լի Սյեն Լունին և նրա գլխավորած պատվիրակությանը։ Ինչպես տեղեկացրին Հայաստանի Հանրապետության նախագահի աշխատակազմի հասարակայնության հետ կապերի վարչությունից, նախագահ Արմեն Սարգսյանի և վարչապետ Լի Սյեն Լունի առանձնազրույցին հաջորդել է երկու երկրների պատվիրակությունների՝ ընդլայնված կազմով հանդիպումը։ Ողջունելով բարձրաստիճան հյուրի և նրա գլխավորած պատվիրակության այցը մեր երկիր՝ նախագահը Սարգսյանը մասնավորապես ասել է. «Շատ ուրախ եմ, որ Սինգապուրի և Հայաստանի հարաբերություններն առաջ են շարժվում ճիշտ ուղղությամբ։ Ինձ համար խորհրդանշական է, որ այստեղ լինելու ընթացքում Դուք հանդիպելու եք նաև Եվրասիական տնտեսական միության անդամ երկրների և Իրանի ղեկավարների հետ։ Հուսանք, որ ապագայում Հայաստանը կօգտագործեք որպես դարպաս դեպի Եվրասիա։ Ակնկալում եմ կրկին տեսնել Ձեզ այստեղ ավելի երկար ժամանակով, երբ ես և իմ գործընկերները, կառավարությունը հնարավորություն կունենանք Ձեզ ավելի շատ ցույց տալ Հայաստանն ու հայերին»։ Շնորհակալություն հայտնելով ջերմ ընդունելության համար՝ Սինգապուրի վարչապետը նշել է. «Մենք փոքր երկրներ ենք, ապրում ենք մի աշխարհում, որտեղ կան շատ մարտահրավերներ՝ կապված անորոշությունների հետ։ Սակայն միևնույն ժամանակ անկանխատեսելի իրավիճակներում փոքր երկրներն ունեն առավելություններ, քանի որ կարողանում են շատ ավելի արագ հարմարվել, ավելի արագ նոր ուղղություն ընտրել, քան մեծ երկրները։ Ժամանակն է, որ մենք կարողանանք օգուտներ քաղել միմյանց հետ երկխոսելուց, ինչպես նաև միասին աշխատելու հնարավորությունից՝ համագործակցելով տնտեսության ոլորտում, զբոսաշրջության, գիտական ու հետազոտական ծրագրերի շրջանակում։ Հուսով եմ՝ կկարողանանք Հայաստանի հետ անել ավելին՝ ունենալով փոխայցելություններ Սինգապուրից Հայաստան և հակառակը»։ Իր հերթին նախագահ Սարգսյանն ասել է, որ անկախ նրանից՝ մեծ ես, թե փոքր, 21-րդ դարի մարտահրավերները կապված են լինելու այն փաստի հետ, թե ինչպես ես կառավարում հսկայական տեղեկությունը, որքան արդյունավետ ես։ «Ինչ-որ առումով ես կանխազգացում ունեմ, որ մենք մեծ պատմական ժամանակաշրջանի սկզբում ենք»,- նշել է Հայաստանի նախագահը։ Արմեն Սարգսյանն ընդգծել է, որ երկու երկրները կարող են հատկապես արդյունավետ աշխատել մաթեմատիկական մոդելավորման, արհեստական բանականության ոլորտներում։ Իսկ ընդհանուր առմամբ կողմերը համոզմունք են հայտնել, որ համագործակցության համար հեռանկարային կարող են լինել նաև այնպիսի ոլորտներ, ինչպիսիք են բարձր տեխնոլոգիաները, բանկային համակարգը։ Այս համատեքստում կարևորվել է երկու երկրների գործարար համայնքների շփումների ակտիվացումը։


Սիեթլի բնակիչ Դեն Սմիթը բավականին յուրահատուկ կերպով վրեժ է լուծել Mercedes մակնիշի ավտոմեքենայի վարորդից, որն առանց հարցնելու կայանել էր մեքենան Սմիթի անձնական կայանատեղիում. նա պարզապես կառուցել էր ավտոմեքենայի շուրջ ցանկապատ, որը թույլ չէր տալիս ավտոմեքենային տեղաշարժվել, հաղորդում է Associated Press-ը։ Պարզ է դարձել, որ ավտոմեքենան պատկանում էր Share Now ընկերությանը։ Սմիթը կապ էր հաստատել ընկերության հետ և երկու ժամ տվել ավտոմեքենան տեղափոխելու համար։ Սակայն ոչ մեկը չէր ժամանել։ Այդժամ Սմիթը որոշել էր կառուցել բարիկադ ավտոմեքենայի համար։ Ավելին, այժմ նա պահանջում է, որ Share Now ընկերությունը վճարի նրան 65 դոլար կայանատեղիում կայանելու ժամերի, 300 դոլար ցանկապատի և 500 դոլար բարոյական վնասի դիմաց։ Ընկերության ներկայացուցիչները հայտնել են իրենց զայրույթը Սմիթի նկատմամբ և հայտարարել, որ չեն կարողացել տեղափոխել ավտոմեքենան տղամարդու կողմից կառուցած բարիկադի պատճառով։ Ինքը՝ Սմիթը, իր հերթին հայտարարել է, որ արել է դա մասնավոր սեփականությունը պաշտպանելու համար, և եթե ոստիկանությունը համարի, որ նա ճիշտ չէ, պատրաստ է քանդել իր ստեղծած ցանկապատը։


ԱԻՆ «911» ծառայությունն այսօր՝ սեպտեմբերի 1-ին, ժամը 02։48-ին ահազանգ է ստացել, որ Երևանի Մյասնիկյան պողոտայում՝ «Բելաջիո» ռեստորանային համալիրի մոտակայքում, տեղի է ունեցել ՃՏՊ՝ ավտոմեքենան շրջվել է. անհրաժեշտ է փրկարարների օգնությունը։ Այս մասին NEWS.am-ը տեղեկանում է ԱԻՆ լրատվական ծառայությունից։ Դեպքի վայր է մեկնել ԱԻՆ ՓԾ Երևան քաղաքի փրկարարական վարչության հրշեջ-փրկարարական ջոկատից մեկ մարտական հաշվարկ։ Պարզվել է, որ «Opel Astra G» մակնիշի ավտոմեքենան (վարորդ Գոռ Հ., ծնված 1982 թ.) դուրս է եկել ճանապարհի երթևեկելի գոտուց և ընկել Գետառը։ Գոռ Հ.-ն և ուղևոր Հրայր Ն.-ն (ծնված 1992 թ.) հոսպիտալացվել են «Հերացի» թիվ 1 հիվանդանոցային համալիր, որտեղ բժիշկները տուժածների առողջական վիճակը գնահատել են բավարար։ Փրկարարները հոսանքազրկել են ավտոմեքենան և փակել գազի բալոնի փականը։ Դեպքի վայրում է գտնվել շտապօգնության թիվ 02 բրիգադը։ Լուսանկարները՝ Shamshyan.com-ից։


Հայաստանի 7-րդ գումարման Ազգային ժողովն այսօր՝ սեպտեմբերի 10-ին, շարունակում նախօրեին մեկնարկած երրորդ նստաշրջանի աշխատանքը։ Երեկվա նիստում առաջին ընթերցումով քննարկվել է «Կուտակային կենսաթոշակների մասին» օրենքում փոփոխություններ կատարելու մասին» օրենքի նախագիծը։ Ֆինանսների փոխնախարար Արման Պողոսյանը քննարկման է ներկայացրել «Հայաստանի Հանրապետության և Դանիայի Թագավորության միջև եկամուտների և գույքի կրկնակի հարկումը բացառելու և հարկումից խուսափելը կանխելու մասին» կոնվենցիան վավերացնելու մասին» օրենքի նախագիծը։ «ՀՀ հարկային օրենսգրքում փոփոխություններ և լրացումներ կատարելու մասին» ԱԺ պատգամավոր Արտակ Մանուկյանի հեղինակած օրենքի նախագիծը քննարկվել է երկրորդ ընթերցմամբ և ամբողջությամբ ընդունելու համար։ Առաջին ընթերցումով խորհրդարանը քննարկել է ԱԺ պատգամավոր Միքայել Մելքումյանի հեղինակած «ՀՀ հարկային օրենսգրքում փոփոխություններ և լրացումներ կատարելու մասին» օրենսդրական նախաձեռնությունը։ Քննարկվել են նաև բազմաթիվ այլ օրինագծեր։ Նշենք, որ Ազգային ժողովի յոթերորդ գումարման երրորդ նստաշրջանի օրակարգի նախագծում ընդգրկվել է 69, սեպտեմբերի 9-ին գումարվող հերթական նիստերի օրակարգի նախագծում՝ 57 հարց։


«Հրապարակ» թերթը գրում է. «Վենետիկի հանձնաժողովը, քննելով Հայաստանին վերաբերող 2 հարց՝ դատաիրավական բարեփոխումների և Ստամբուլյան կոնվենցիայի, երեկ տվել է իր եզրակացությունը՝ հիմնականում բավարարելով ՀՀ իշխանությունների ակնկալիքները։ Ստամբուլյան կոնվենցիան կվավերացվի Հայաստանի կողմից, դրա դիմաց ՀՀ իշխանություններին թույլ են տվել Սահմանադրական դատարանի դատավորներին վաղաժամ թոշակի ուղարկել՝ մի վերապահումով, որ դա պետք է լինի կամավոր հիմունքներով, այլ ոչ թե ստիպողաբար։ Այսինքն, Դատական օրենսգրքի՝ «շանտաժի և կաշառքի օրենք» որակված փոփոխություններն այլևս ՀՀ ԱԺ-ն կկարողանա ընդունել, և Վենետիկի հանձնաժողովը դրան առանձնապես չի առարկի, քանի որ դրանից հետո կվավերացվի Եվրոպայի համար այնքան բաղձալի Ստամբուլյան կոնվենցիան։ Քաղաքական առևտուրը կայացավ»։ Առավել մանրամասն՝ թերթի այսօրվա համարում։


Թուրքիան երբեք չի զիջի ԱՄՆ-ի պատժամիջոցներին, որոնք կապված են ռուսական Ս-400 զենիթային համակարգերը ձեռքբերելու հետ, շաբաթ հայտարարել է Թուրքիայի փոխնախագահ Ֆուաթ Օքթայը՝ մեկնաբանելով գործարքը, որը դարձել էր ՆԱՏՕ-ի դաշնակիցների հետ լարվածության պատճառը, հաղորդում է Reuters-ը։ Kanal 7 հեռուստաալիքին տված հարցազրույցում Օքթայը հայտարարել է, որ այդ հարցով ԱՄՆ-ի մտահոգությունն անհիմն է, և հավելել, որ Թուրքիան չի նահանջի։ Վաշինգտոնը հայտարարել է, որ ռուսական Ս-400 և ամերիկյան F-35 համակարգերի միաժամանակյա կիրառումը տեխնիկապես անհնարին է և նախազգուշացրել է հնարավոր պատժամիջոցների մասին Ս-400-ի շուրջ Ռուսաստանի և Թուրքիայի միջև գործարքը կնքելու դեպքում։ Արդյունքում Պենտագոնը հայտարարել է F-35 նորագույն ամերիկյան կործանիչ-ռմբակոծիչների ստեղծման ծրագրից Թուրքիային հեռացնելու իր մտադրության մասին ռուսական Ս-400 զենիթային համակարգեր գնելու պատճառով։


Ոստիկանության Վաղարշապատի բաժնի ծառայողների բացատրական աշխատանքների շնորհիվ, մայիսի 17-ին մի քաղաքացի կամավոր հանձնել է տարբեր տրամաչափի 85 փամփուշտ, առանց համարի նռնակ, «ՈւԶՌԳՄ» տեսակի պայթուցիչ, կարճեցված փողով որսորդական հրացան։ Ոստիկանությունից NEWS.am-ին հայտնում են, որ քաղաքացին հայտնել է, որ դրանք հայտնաբերել է նույն օրը, իր տանը կից քարե շինության ներսում բարեկարգման աշխատանքներ կատարելու ժամանակ, հայտնաբերվածն իր համոզմամբ պատկանել է Արցախյան ազատամարտի մասնակից հանգուցյալ եղբորը։ Հայտնաբերվածն ուղարկվել է փորձաքննության։


«Այսօր ես արձանագրեցի, որ մենք խաղողի մթերման սեզոնի եզրափակման փուլում ենք, և այս տարի ոչ մի աղմուկ-աղաղակ չկա»,- կառավարության այսօրվա նիստում ասաց վարչապետ Նիկոլ Փաշինյանը։ Նա նշեց, որ սա շատ հիշարժան փաստ է, որովհետև նախկինում խաղողի մթերման շրջանում կառավարությունը մշտապես սթրեսային տեղեկություններ էր ստանում։ «Ես մեզ բոլորիս շնորհավորում եմ այս կապակցությամբ։ Սա, կարծում եմ, բավական լուրջ հաջողություն է, հույս ունեմ, որ այդպես կշարունակվի։ Սա պատահականություն չէ ամենևին և կապված է այն գործողությունների հետ, որոնք մենք իրականացնում ենք»,- ասաց նա։ Ըստ Նիկոլ Փաշինյանի՝ նախորդ տարվանից պետական եկամուտների կոմիտեի հետ համատեղ ձեռնարկված քայլերն են արդյունք տալիս։ Կառավարության նիստում զեկուցվեց, որ ներկա դրությամբ այս տարի մթերվել է մոտ 160 հազար տոննա խաղող, ինչը մոտ 37 տոկոսով ավելի է նախորդ տարվա ցուցանիշից։ Խոշոր երեք ընկերությունները միասին մոտ 90 հազար տոննա խաղող են մթերել։ Իսկ կոնյակի համար մթերված խաղողի միջին գինն այս տարի կազմել է մեկ կգ համար 150-155 դրամ։ Վիճակագրական կոմիտեի նախագահ Ստեփան Մնացականյանն ասաց, որ խաղողի մթերման վիճակագրություն չի վարվում։ «Դա տնտեսվարող սուբյեկտների գործընթաց է, մենք հավաքագրում ենք արտադրված գյուղմթերքը»,- ասաց նա։ Վարչապետը հարցրեց․ «Իսկ խաղողի այգիների հետ կապված վիճակագրություն չեք վարո՞ւմ»։ Ստեփան Մնացականյանն ասաց, որ վարում են։ «Դե ասում են, որ շան գլուխն այդտեղ է թաղված»,- արձագանքեց վարչապետը։


Ցավոք, ատամների կարիեսը շատ տարածված խնդիր է այսօր։ Այս գործընթացը, որը ոչնչացնում է ատամների էմալը, հաճախ շատ ցավոտ է լինում։ Այսօր ձեզ հետ կկիսվենք մի հիանալի բաղադրատոմսով, որը կօգնի ձեզ կանխել և կանգնեցնել այս հիվանդությունը։ Բայց պետք չէ մտածել, որ միայն այս միջոցն օգտագործելով՝ դուք մեկընդմիշտ կմոռանաք այս խնդրի մասին։ Ցանկալի արդյունքին հասնելու համար պետք է մի փոքր փոփոխություն մտցնեք ձեր սննդակարգում՝ շատացնեք կաթնամթերքը, կանաչիները, ընկուզեղենը, ձուն, ծովամթերքը։ Ձեզ պետք կգան։ Պատրաստման եղանակը։ Խառնեք բոլոր բաղադրիչները մինչ միասեռ զանգված դառնալը, հետո քսեք ստացված զանգվածն ատամի խոզանակի վրա և մանրակրկիտ մաքրեք դրանով ատամները։ Չմոռանաք ողողել բերանը սովորական ջրով, սպասեք 2-3 րոպե, որպեսզի այն ազդի ձեր ատամների վրա, հետո լվացեք ատամներն ատամի մածուկով։ Օգտագործելով այս քսուքը օրական երկու անգամ և հետևելով նշված սննդակարգին՝ դուք հեշտությամբ կազատվեք ատամների խնդիրներից։


Վարչապետի թեթև ձեռքով արկածախնդրությունը հիմնովին ներթափանցում է նաև Հայաստանի արտաքին քաղաքականություն, այդ թվում՝ Ղարաբաղյան կարգավորման գործընթաց։ Այս մասին ֆեյսբուքյան իր էջում գրել է ԱԺ նախկին պատգամավոր, քաղաքագետ Կարեն Բեքարյանը՝ անդրադառնալով վարչապետ Նիկոլ Փաշինյանի հայտարարությանը Ստեփանակերտում, որ Արցախը Հայաստան է։ «Ցավալի է, բայց համապատասխան ինստիտուտները որևէ կերպ այս ահռելի մարտահրավերին դիմագրավելու կամք կամ հնարավորություն չունեն։ Իրավիճակի և դրա զարգացման պատասխանատուն անձամբ վարչապետն է, ինչպես ինքն է սիրում ասել՝ ժողովրդի վարչապետը։ Ժամանակը չէ՞ սթափվելու, թե՞ պետք է անպայման անցնել անդառնալիության սահմանները, դրանից բխող բոլոր հետևանքներով…»,- գրել է Բեքարյանը։ Քաղաքագետը նաև մեջբերել է ԱԳ նախարար Զոհրաբ Մնացականյանի խոսքը, ով, վերհաստատելով վարչապետի հայատարարությունը, միաժամանակ նշել էր, թե մտադրություն չկա որևէ կերպ շեղվելու այն դիրքորոշումներից, որոնք վերաբերում են խաղաղ կարգավորմանը և բացառապես խաղաղ ճանապարհով հարցը լուծելու հանձնառությանը։


Կամ իրավական գնահատական տվեք ծանր կամ առանձնապես ծանր հանցագործությունների մասին ՍԴ դատավորի թեկնածու Վահե Գրիգորյանի այս հայտարարություններին, կամ նրան քրեական պատասխանատվության կանչեք սուտ մատնության համար։ Այս մասին facebook-ի իր էջում գրել է ԱԺ աշխատակազմի ղեկավարի նախկին տեղակալ Արսեն Բաբայանը։ Նա, մասնավորապես, նշել է. «Երեկ, ինչպես հիշում եք, հրապարակեցի 20 հարցեր, որոնք, իմ համոզմամբ, պետք է տրվեն ՍԴ դատավորի թեկնածու Վահե Գրիգորյանին, եթե մենք ունենայինք ուժեղ խորհրդարան։ Ժանրի կանոնները հուշում են, որ հարցերից հետո անհրաժեշտ է պատգամավորը ելույթ ունենա այդ հարցի առնչությամբ, ուստի՝ ներկայացնում եմ ելույթ, որը կրկին ուժեղ խորհրդարանում պետք է հնչի ԱԺ պատգամավորի կողմից։ Ելույթ. Պարոն Գրիգորյան, 2018 թվականի փետրվարի 17-ին iLur.am-ին տրված հարցազրույցում Դուք կարծիք եք հայտնել այն մասին, որ (մեջբերում եմ) «փաստացի, ՀՀԿ-ն իր արբանյակների օժանդակությամբ Հանրապետության 4-րդ նախագահ ընտրելու քաղաքացիների սահմանադրական իրավունքը սահմանափակել է, դրանով օժտելով ինքն իրեն, քանի որ Ազգային ժողովի կանոնակարգ սահմանադրական օրենքի 139 հոդվածի բովանդակությունից ակնհայտ է, որ նույնիսկ կոնսենսուս ձեռք չբերելու դեպքում Հանրապետության նախագահի ընտրության հարցում, ՀՀԿ-ն ունի բավարար ձայներ առանց որևէ այլ քաղաքական ուժի օժանդակության «ընտրել» Հանրապետության 4-րդ նախագահին։ Այլ խոսքով, սա ծրագրված, քայլ առ քայլ իրականացված ծայրահեղ հակասահմանադրական գործունեություն է, որի նպատակը եղել է քաղաքացիների կողմից Հանրապետության 4-րդ նախագահի՝ պետության գլխի ընտրության իրավունքը, որը փաստացի ժողովրդի իշխանության մասն է՝ ուղղակիորեն յուրացնելը։ Այս հակասահմանադրական գործունեությունը ունի կոնկրետ անվանում՝ իշխանության յուրացում, որը Սահմանադրությամբ նախատեսված միակ հանցագործությունն է և այն նկարագրված է Սահմանադրության անփոփոխելի հոդվածով՝ 2-րդ հոդվածի 3-րդ մաս։ Սա ՀՀԿ-ի, դրա ղեկավարի և որոշում կայացրած այլ անձանց հակասահմանադրական և հանցավոր մտադրությունների մասով։ Եվ, եթե Հայաստանը երբևէ նույնիսկ հարաբերականորեն անկախ դատական համակարգ ունենա, ՀՀԿ գործունեությունը պետք է արգելվի, իսկ այս արկածախնդրության մասնակիցները, եթե այն հանգի իր տրամաբանական ավարտին, պետք է քրեական պատասխանատվություն կրեն իշխանության յուրացման համար։ Իսկ այս հանցագործությունը չպետք է ունենա վաղեմության ժամկետ, հաշվի առնելով դրա հանրային վտանգավորությունը և Սահմանադրության անփոփոխ հոդվածով ամրագրված լինելով՝ դրան հատկացված կարևորությունը» (մեջբերման ավարտ)։ Պարոն Գրիգորյան, նշանակու՞մ է դա արդյոք, որ Հանրապետության 4-րդ նախագահը պետք է պաշտոնանկ արվի կամ նրա ընտրության վերաբերյալ Ազգային ժողովի որոշումը պետք է Սահմանադրական դատարանի կողմից ճանաչվի հակասահմանադրական և անվավեր, իսկ մեղավորները, այդ թվում՝ Ձեզ առաջադրած Հանրապետության նախագահը պետք է ենթարկվեն քրեական պատասխանատվության։ Ձեր այս ծայրահեղ կտրուկ հայտարարությունները այս դեպքում ոչ թե քաղաքական, այլ հենց իրավական, մասամբ՝ քրեաիրավական որակումներ են, և Դուք բաց տեքստով և հստակ պնդում եք, որ Ձեզ առաջադրած մարմինը հակասահմանադրական է և անհրաժեշտ է անցկացնել Հանրապետության նախագահի ուղղակի ընտրություններ՝ պատժելով մեղավորներին և արգելելով ՀՀԿ-ի գործունեությունը։ Եթե հետ չկանգնեք Ձեր այս, կրկնում եմ, զուտ իրավական գնահատականներից, ինչն այլ որակման հիմք կծառայի, այդ հանձնառությունը Ձեր մասով ինչպե՞ս եք կատարելու՝ որպես Սահմանադրությամբ կոպտագույն խախտմամբ ընտրված մարմնի կողմից առաջադրված ՍԴ դատավոր, և արդյո՞ք եթե Սահմանադրությամբ և օրենքով սահմանված կարգով պարզվի, որ Դուք ճիշտ չէիք, պատրաստ եք հրաժարական տալ և ենթարկվել քրեական պատասխանատվության՝ սուտ մատնության համար։ Ընդհանրապես, որպես ՍԴ դատավոր, սա՞ է լինելու Ձեր սկզբունքային մոտեցումը՝ Հանրապետության նախագահի ընտրությունն անվավեր ճանաչելու և ՀՀԿ-ն արգելելու հարցում, թե՞ փոխելու եք այն։ Կաշկանդվածություն ունե՞ք հետևողական լինելու առումով, թե Ձեր նույնիսկ իրավական գնահատականները կարող են մերկապարանոց հայտարարություններ լինել, որոնցից հեշտությամբ հրաժարվելու եք՝ առանց նույնիսկ մեկ խղճի խայթի։ Ըստ Ձեզ՝ ինչու՞ է Ձեր այս հայտարարությունը իրավապահ համակարգի մոտ անպատասխան մնացել, ու՞ր է սահմանադրական կարգի պահպանության գործառույթ ունեցող մեր ԱԱԾ-ն, ինչու՞ իշխող կուսակցության մեծամասնությունը չի դիմում ՍԴ՝ Հանրապետության նախագահի հարցով, ինչու՞ ձեր մտերիմ և ընկեր ՀՔԾ պետը դեռ քրեական գործ չի հարուցել, ինչու՞ Ձեր հետ շատ մտերիմ վարչապետի ղեկավարած Կառավարությունը կամ Ձեր ընկեր ԱԺ խոսնակի կողմից համակարգվող Ազգային ժողովը դեռևս չեն դիմել Սահմանադրական դատարան՝ ՀՀԿ-ն այսպիսի բիրտ հակասահմանադրական արարքի համար արգելելու հարցով։ Որոշ չափով օգտվելով Ձեր լեքսիկոնից՝ սահմանադրական կարգի նկատմամբ նման ոտնձգությունների հանդեպ անտարբերությունն արդյոք ծայրահեղ ցինիզմ և անգամ հանցագործություն չէ, երբ այդ պատասխանատու պաշտոնատար անձինք չարաշահում են իրենց պաշտոնեական լիազորությունները՝ անձնական կամ խմբային շահերից ելնելով չձեռնակելով անհրաժեշտ քայլեր Հանրապետության նախագահին պաշտոնից հեռացնելու, 2005 թվականի փոփոխություններով Սահմանադրության համաձայն նոր ընտրություններ կազմակերպելու, այդ հակաիրավական և հանցավոր արարքները բացահայտելու և մեղավորներին պատժելու ուղղությամբ, ինչ է, հիմա ձեռնտու՞ է Հանրապետության նախագահին կառավարելի պահելը, սեփական քմահաճույքները նրան պարտադրելը, այդ թվում՝ Ձեր առաջադրումը, այսինքն, կարելի՞ է այլևս աչք փակել այս ծայրահեղ հակաիրավական արարքների վրա՝ էժանագին քաղաքական դիվիդենտների և իշխանության գերկենտրոնացման համար, և ՍԴ-ում ֆանատիզմի հասնող հետևողականությամբ Նախագահի միջոցով տեղավորել մեկին, որն ասում է, որ ընտրված Նախագահ չկա, իսկ հետո նրա կողմից առաջադրվում և առնվազն 88 ձայնով գործուղվում է ՍԴ։ Ամոթ է, հետ կանգնեք այս քայլից, և մի փոքր հետևողական եղեք։ Այսպե՞ս եք Դուք գործունեություն ծավալելու ՍԴ-ում, Ձեր հայտարարություններով արդեն հեղինակազրկել եք Նախագահին, Ձեր ընտրությամբ հեղինակազրկելու եք վարչապետին և ԱԺ մեծամասնությանը, փոխանակ հետևողականորեն հետամուտ լինեք Ձեր կողմից բարձրացված լրջագույն թվացող իրավական հարցերի լուծմանը։ Եթե Դուք էլ հրաժարվեք Ձեր պնդումներից, ես կասեմ՝ ի լուր վարչապետի, իմ գործընկերների և ի լուր հատկապես բոլոր իրավապահ մարմինների հայտարարում եմ՝ կամ իրավական գնահատական տվեք ծանր կամ առանձնապես ծանր հանցագործությունների մասին ՍԴ դատավորի թեկնածու Վահե Գրիգորյանի այս հայտարարություններին, կամ նրան քրեական պատասխանատվության կանչեք սուտ մատնության համար, իսկ Ձեր հնարավոր և կանխատեսելի անգործության համար ամբողջ պատասխանատվությունը կրելու եք այլևս նաև դուք»։ Եթե բախտ վիճակվեր ունենալ ուժեղ ԱԺ, կտեսնեինք մասնագիտական քննարկում. Արսեն Բաբայանը հարցեր է ուղղել Վահե Գրիգորյանին։


Եվրամիությունը Վաշինգտոնին զգուշացրել է, որ ցանկացած քայլ, որով ԱՄՆ քաղաքացիներին թույլ կտրվի դատի տալ Կուբայի հետ բիզնես վարող արտասահմանյան ընկերություններին, կարող է հանգեցնել հայցի ԱՀԿ-ում և հանդիպակաց հայցերի շարքի եվրոպական դատարաններում, փոխանցում է Reuters-ը։ ԵՄ-ն լուրջ մտավախություններ ունի ԱՄՆ նախագահ Դոնալդ Թրամփի որոշման պատճառով՝ 1996 թվականի Հելմս-Բերթոնի օրենքի կասեցման պրակտիկան վեց ամսով դադարեցնելու մասին, որը նման հայցերը թույլ է տալիս։ Այս օրենքը ամերիկացի քաղաքացիներին թույլ է տալիս ԱՄՆ դատարաններ հայցեր ներկայացնել ցանկացած արտասահմանցու դեմ, որը 1960-ական թվականներին Կուբայի կողմից ազգայնացված ԱՄՆ սեփականության «վաճառք» է կատարում։ ԵՄ դիվանագիտության ղեկավար Ֆեդերիկա Մոգերինին և առևտրի հարցերով եվրահանձնակատար Սեսիլիա Մալմսթրեմը նամակ են ուղարկել ԱՄՆ պետքարտուղար Մայք Պոմպեոյին։ Նրանք Վաշինգտոնին կոչ են արել միանալ 1998 թվականի համաձայնագրին՝ ԵՄ ընկերություններին և քաղաքացիներին հետևողական բացառություններ տրամադրելու մասին։ «Հակառակ դեպքում ԵՄ-ն ստիպված կլինի սեփական շահերը պաշտպանելու համար օգտագործել իր տրամադրության տակ եղած բոլոր միջոցները, այդ թվում՝ այլ միջազգային գործընկերների հետ համագործակցությամբ»,- նշված է նամակում։


Արարատի և Վայոց ձորի մարզերի ընդհանուր իրավասության դատարանը՝ դատավոր Գրիգոր Հովհաննիսյանի նախագահությամբ, Մասիսում քնած աղջկան սպանած հորը 8 տարվա ազատազրկման դատապարտեց։ Դատավճիռը չի բողոքարկվել, և այն մտել է օրինական ուժի մեջ։ Ըստ մեղադրական եզրակացության՝ 68-ամյա Համլետ Խաչատրյանը, գտնվելով ալկոհոլի ազդեցության տակ, 2018 թվականի ապրիլի 20-ին, Մասիս քաղաքի բնակարաններից մեկում, դստեր՝ 1979 թվականին ծնված Լուսինե Խաչատրյանի հետ ալկոհոլ օգտագործելու հարցի շուրջ անհաշտ հարաբերությունների մեջ գտնելով, վերջինիս կողմից նույն հյուրասենյակում՝ անկողնում քնած ժամանակ ձայներ հանելու պատճառով, պահանջել է, որ դուստրը ձայներ չհանի, մոտեցել է դստերը և քնած վիճակում բռունցքներով բազմաթիվ հարվածներ է հասցրել նրա գլխին, դեմքին, կրծքավանդակին և մարմնի այլ մասերին։ Այնուհետև դստերը սպանելու դիտավորությամբ՝ ձեռքով բռնել է պարանոցից, մյուս ձեռքով փակել է բերանը և սպանել։ Նշենք, որ ամբաստանյալը դատարանում ընդունել է մեղադրանքը, սակայն նշել, որ աղջկան սպանելու դիտավորություն չի ունեցել։


ՀՀ վարչապետ Նիկոլ Փաշինյանը հանդիպում է Երևանի ավագանու «Իմ քայլը» խմբակցության անդամների հետ։ «Արմենպրես»-ի փոխանցմամբ՝ հանդիպումն անցկացվում է Երևանի քաղաքապետարանի շենքում։ ՀՀ վարչապետին Երևանի քաղաքապետարանի շենքի մոտ դիմավորեց Երևանի քաղաքապետ Հայկ Մարությանը։ Հանդիպմանը մասնակցում է նաև տարածքային կառավարման և ենթակառուցվածքների նախարար Սուրեն Պապիկյանը։


Վրաստանի և Ադրբեջանի միջև վիճելի տարածք համարվող քրիստոնեական Դավիթ Գարեջիի վանքի անմիջապես հարևանությամբ ադրբեջանական կողմը ավարտել է սահմանապահ ուղեկալի շինարարությունը և շահագործման հանձնել, տեղեկացնում է razm.info-ն։ Շահագործման հանձնելու մասին հայտնել է Ադրբեջանի պետական սահմանապահ ծառայությունը, ներկա է եղել դրա պետ գեներալ-գնդապետ Էլչին Ղուլիևը։ Ուղեկալի վայրում դեռ այս տարվա հուլիսից ադրբեջանական կողմը ճամբար էր դրել ու սկսել շինարարական աշխատանքներ։ Հուլիսի 23-ին ճամբարից լուսանկարներ էր հրապարակել վրացի ընդդիմադիր գործիչ Դավիթ Քացարավան։ Ավելի վաղ էլ՝ այս տարվա մայիսից, Ադրբեջանը սկսել էր կառուցել դեպի վանքի բարձունքներ տանող ճանապարհ։ Վանական համալիրը անմիջապես վրաց-ադրբեջանական սահմանին է, ադրբեջանցի սահմանապահները պարբերաբար մուտք էին գործում համալիրի տարածք։ Հերթական նման միջադեպը եղել էր ապրիլի վերջին, ինչից հետո մինչ օրս իրավիճակը համեմատաբար լարված է մնում։ Հատկանշական է, որ ուղեկալից շուրջ 1,7 կմ հեռավորության վրա արդեն իսկ կա գործող Ադրբեջանի ՊՍԾ սահմանապահ ուղեկալ, ինչը հիմք է տալիս ենթադրելու, որ նոր ուղեկալի կառուցումը պայմանավորված է հենց վանական համալիրի շուրջ ստեղծված իրավիճակով։


Մոսկվաբնակ հայ դիմահարդար Գոհար Ավետիսյանը հղի է։ Այս մասին վերջինս հայտնել է Ինստագրամում փորիկով լուսանկար հրապարակելով․ «Շնորհակալ եմ, Տեր Աստված, որ իրականացնում ես ամենաբաղձալի երազանքները»։ Հիշեցնենք, որ Գոհարը դեռ Ամանորին սիրելիի հետ լուսանկար էր հրապարակել՝ ակնարկելով, որ իր սիրտը զբաղված է։ Նա երբեմն պատմում է իր ընտրյալի մասին, բայց չի ցանկանում այլևս հանրայնացնել անձնական կյանքը։


Դեկտեմբերի 3-ին Ն.Ս.Օ.Տ.Տ. Գարեգին Բ Ծայրագույն Պատրիարք և Ամենայն Հայոց Կաթողիկոսը Մայր Աթոռ Սուրբ Էջմիածնում ընդունեց Հայաստանի Հանրապետությունում Հնդկաստանի Հանրապետության արտակարգ և լիազոր դեսպան Կիշան Դան Դեվալին։ Ողջունելով դեսպանին՝ Գարեգին Բ Վեհափառ Հայրապետն անդրադարձավ երկու ժողովուրդների բարեկամական պատմական հարաբերություններին՝ ընդգծելով, որ դրա լավագույն վկայությունը Հնդկաստանում առկա հայկական եկեղեցիներն են և, թեև թվաքանակով փոքր, սակայն ակտիվ հայ համայնքը։ Ամենայն Հայոց Կաթողիկոսը մեծապես կարևորեց նաև Կալկաթայի Հայոց Մարդասիրական ճեմարանի գործունեությունը և առաքելությունը՝ նշելով, որ այն յուրօրինակ կամուրջ է հանդիսանում երկու երկրների միջև հարաբերությունների սերտացման գործընթացում։ Նորին Սրբությունը նաև գնահատեց բոլոր այն ջանքերը, որ երկու երկրների կողմից գործադրվում են տարբեր ոլորտներում համագործակցության ընդլայնման ուղղությամբ։ Դեսպանն իր խոսքում անդրադարձ կատարեց Հնդկաստանի և Հայաստանի միջև ձևավորված պատմական առնչություններին, հայերի պատմական ներկայությանը Հնդկաստանում և նրանց թողած ազդեցությանը հատկապես Հնդկաստանի կրթական ոլորտի վրա, որը շարունակվում է մինչ այսօր։ Նա խոսեց նաև հայ-հնդկական քաղաքական հարաբերությունների և առաջիկա ծրագրերի մասին։ Զրույցի ընթացքում Նորին Սրբությունը դեսպանից հետաքրքրվեց Հայաստանում հնդկական համայնքի կյանքով, մասնավորապես ՀՀ բուհերում ուսանող հնդիկ երիտասարդներով։ Անդրադարձ կատարվեց դեսպանատան կողմից Հայաստանում իրականացվող տարբեր ծրագրերին, ինչպես նաև Մայր Աթոռ Սուրբ Էջմիածնի և Կալկաթայի Սուրբ Նազարեթ եկեղեցու վարչության նախաձեռնությամբ ու աջակցությամբ Կալկաթայում իրականացվող հայրենիքի պաշտպանության համար ռազմական գործողությունների հետևանքով հաշմանդամություն ստացած զինվորականների վերջույթների պրոթեզավորման և բուժման ծրագրին։ Վերջում Հայոց Հովվապետը դեսպանին մաղթեց արդյունաշատ առաքելություն Հայաստանում։


ՀՀ դատախազությունը բողոքարկել է Ֆինանսների նախկին նախարար Գագիկ Խաչատրյանի եղբորորդուն՝ Կարեն Խաչատրյանին, գրավով ազատ արձակելու դատարանի որոշումը։ Այս լուրը NEWS.am-ին հաստատեց Դատախազության հանրային կապերի բաժնի պետ Արևիկ Խաչատրյանը։ Հիշեցնենք, որ Կարեն Խաչատրյանը հունվարի 22-ին, դատարանի որոշմամբ 20 միլիոն ՀՀ դրամ գրավի դիմաց ազատ է արձակվել։ Նշենք, որ Ազգային անվտանգության ծառայությունը միջնորդություն էր ներկայացրել Խաչատրյանի կալանքի ժամկետը երկու ամսով երկարացնելու վերաբերյալ, իսկ Խաչատրյանի պաշտպանը միջնորդել էր նրան ազատ արձակել գրավի դիմաց։ Հիշեցնենք, որ Կարեն Խաչատրյանը զբաղեցրել է ՊԵԿ Ներքին անվտանգության վարչության պետի պաշտոնը, նա մեղադրվում է առանձնապես խոշոր չափով վատնում կատարելու մեջ։ Նույն քրեական գործի շրջանակներում մեղադրանք է առաջադրվել նաև նրա հորեղբորը՝ ՊԵԿ նախկին նախագահ, Ֆինանսների նախկին նախարար Գագիկ Խաչատրյանին։ Վերջինիս խափանման միջոց կալանավորման միջնորդությունն այս պահին քննվում է դատարանում։ Գագիկ Խաչատրյանը և Կարեն Խաչատրյանը մեղադրվում են ՀՀ քրեական օրենսգրքի 308-րդ հոդվածի 2-րդ մասով և 179-րդ հոդվածի 3-րդ մասի 1-ին կետով։


ՀՀ վարչապետ Նիկոլ Փաշինյանը Հռոմում հանդիպում է Իտալիայի Հանրապետության նախարարների խորհրդի նախագահ Ջուզեպպե Կոնտեի հետ։ Հանդիպումը տեղի է ունենում Հռոմի Կիջի պալատում՝ Իտալիայի վարչապետի պաշտոնական նստավայրում։ ՀՀ վարչապետն ու Իտալիայի Հանրապետության նախարարների խորհրդի նախագահը կքննարկեն Հայաստան-Իտալիա հարաբերությունների օրակարգը, այնուհետև հանդես կգան լրատվամիջոցների համար հայտարարությամբ։ Վարչապետ Նիկոլ Փաշինյանը ժամանել է Հռոմի Կիջի պալատ, որտեղ հանդիպել է Իտալիայի նախարարների խորհրդի նախագահ Ջուզեպպե Կոնտեի հետ։ #armgov


Գերակա շահի զոհ դարձած՝ Եկմալյան փողոցի քանդված տների նախկին բնակիչներն այսօր՝ հոկտեմբերի 29-ին, բողոքի ակցիա են անցկացնում Պռոշյան փողոցում գտնվող՝ կառավարական առանձնատների մոտ։ Եկմալյանի նախկին մոտ 30 բնակիչ արդեն 15 տարի է՝ պայքարում է քանդված տների դիմաց փոխհատուցում ստանալու համար։ Հանրային գերակա շահ ճանաչված այդ տարածքում 3 բարձրահարկ է կառուցվել, սակայն տարածքի բնակիչներին ոչ մի բնակարան չի հատկացվել, թեև ունեն նախապես կնքված պայմանագրեր։ Նրանց մեծ մասը վարձով է բնակվում, իսկ մի քանիսը ապրում են Եկմալյանի՝ դեռ չքանդված, սակայն կիսախարխուլ, կոմունալ հարմարություններից զուրկ տներում։


«Հայելի» մամուլի ակումբը և Hayeli.am կայքի խմբագրությունը դիմում են իրավապահ մարմիններին՝ կապված «Հայելի» ակումբի հետ կապված միջադեպի հետ։ Տարածված հայտարարությունում ասվում է. «Հոկտեմբերի 5-ին 4 անձինք՝ Դավիթ Հովհաննիսյան, Սարգիս Մանուկյան, Արտակ Մարգարյան և Հայկ Ստեփանյան, հարձակվել են Բուզանդի 1/3 շենքի 4-րդ հարկում տեղակայված «Հայելի» մամուլի ակումբի և նույն հասցեում գործող Hayeli.am կայքի խմբագրության վրա (առկա են տեսանյութ և լուսանկարներ)։ Այս մասին հայտնում են «Հայելի» մամուլի ակումբը և Hayeli.am կայքի խմբագրությունը։ Հայտարարությունը ներկայացնում ենք ստորև. «Հոկտեմբերի 5-ին 4 անձինք՝ Դավիթ Հովհաննիսյան, Սարգիս Մանուկյան, Արտակ Մարգարյան և Հայկ Ստեփանյան, հարձակվել են Բուզանդի 1/3 շենքի 4-րդ հարկում տեղակայված «Հայելի» մամուլի ակումբի և նույն հասցեում գործող Hayeli.am կայքի խմբագրության վրա (առկա են տեսանյութ և լուսանկարներ)։ Նշված անձինք պաշարել են ակումբի մուտքը և կատարել խուլիգանական արարք՝ ձվեր նետել և հանդես եկել հայտարարությամբ, որ կայքն ու ակումբը պետք է փակել, քանի որ կայքի հրապակումներից մեկը իրենց սրտով չէ, իսկ գլխավոր խմբագիր և ակումբի նախագահ Անժելա Թովմասյանը Սահմանադրական դատարանի նախագահ Հրայր Թովմասյանի քույրն է։ «Հայելի» մամուլի ակումբը և Hayeli.am կայքի խմբագրությունը դիմում են իրավապահ մարմիններին՝ ոստիկանապետի պաշտոնակատար Արման Սարգսյանին, գլխավոր դատախազ Արթուր Դավթյանին, Հատուկ քննչական ծառայության պետ Սասուն Խաչատրյանին՝ անհապաղ իրավական գնահատական տալ կատարված խուլիգանական արարքին, պատժել խուլիգաններին և նրանց թիկունքում թաքնված պատվիրատուներին։ Պահանջում ենք ապահովել անհրաժեշտ պայմաններ՝ «Հայելի» մամուլի ակումբի, Hayeli.am կայքի խմբագրության, ինչպես նաև գլխավոր խմբագիր, ճանաչված լրագրող Անժելա Թովմասյանի մասնագիտական գործունեության և անվտանգության համար։ Շահարկումը, թե Անժելա Թովմասյանը ՍԴ նախագահ Հրայր Թովմասյանի քույրն է, համարում ենք քաղաքական հետապնդում, անձի ազատության և ընտանիքի դեմ ուղղված քայլ, իսկ ակումբի և խմբագրության նկատմամբ կատարված արաքը՝ խոսքի ազատության ոտնահարում։ Խոսքի ազատությունը մեզ համար բացարձակ արժեք է, ինչին մենք հետամուտ ենք լինելու ցանկացած գնով. մեզ լռեցնելու ցանկացած փորձ անիմաստ ժամավաճառություն է։ Վերջին հաշվով մենք ոչ ոքի չենք պարտադրում կարդալ մեր նյութերը։ Միաժամանակ հակահայ քարոզչության հարցում մեր կայքի մոտեցումների մասին տկարամիտ հայտարարություններ անողներին և մեզ հանիրավի մեղադրանքներ ներկայացնողներին խորհուրդ ենք տալիս բացել և կարդալ ստեղծման օրից ի վեր մեր կայքում տեղ գտած բոլոր հրապարակումները՝ համոզվելու համար, որ հայամետ գիծը մեզ համար վերքաղաքական արժեք է՝ ի տարբերություն ներկա իշխանություններին սատարող որոշ զոմբիների։ Միայն ողորմելի ուղեղով մարդկանց գլխում կարող էր ծնվել միտք առ այն, որ Անժելա Թովմասյանը կարող է հակահայկական քարոզչություն կատարել։ Մեզ համար հայրենիքը, Արցախը կարմիր գիծ են. սա քննարկման թեմա չի կարող լինել։ Իսկ Արցախի վերաբերյալ իշխանության չմտածված, չտրամաբանված քայլերը միշտ եղել են մեր կայքի և գլխավոր խմբագրի մտահոգության թեման. եթե կայքի վրա հարձակվողները այնքան անգետ են, որ չեն հասկացել անգամ վերնագրում դրված չակերտի իմաստը, ապա թող գնան նախ ինքնակրթվեն, իսկ հետո համապատասխան ձվերի ակցիա անցկացնեն իրենց սիրելի առաջնորդի նստավայրի մոտ, երբ նա վերելակային հերթական ջերմ հանդիպումից հետո ֆեյսբուքում հիացական գրառում կկատարի Ալիևի մասին։ Ի դեպ, տարօրինակ է, որ այս պսեվդոհայրենասեր ջահելները ձվեր չնետեցին վարչապետ Նիկոլ Փաշինյանի վրա, երբ նա միջազգային բարձր ամբիոնից հայտարարեց, թե Արցախի հակամարտության լուծումը պետք է ընդունելի լինի ինչպես Հայաստանի, Ղարաբաղի, այնպես էլ Ադրբեջանի համար, այն դեպքում, երբ Ալիևը առիթը բաց չի թողնում կրկնելու, թե Արցախը Ադրբեջանի մաս է։ Ինչևէ, քաղաքական բանավեճի առիթով չէ հրապարակումը։ Սպասում ենք իրավապահների օպերատիվ և օրինական գործողություններին, որից հետո միայն հանդես կգանք հետագա քայլերով»։


ԵՄ-ը ներկայացրել է Կիպրոսի ափերի մոտ անօրինական հորատման համար Թուրքիայի դեմ պատժամիջոցների սահմանման համակարգը, սակայն դեռևս որևէ թուրքական ընկերություն կամ պաշտոնյա չի դարձել պատժամիջոցների օբյեկտ, հաղորդում է AP-ը։ ԵՄ ԱԳ նախարարները մեխանիզմ են ընդունել, որը թույլ է տալիս պատժամիջոցներ սահմանել անձանց կամ կազմակերպությունների դեմ, որոնք պատասխանատու են ածխաջրերի պաշարների անօրինական հորատման համար։ Պատժամիջոցները կներառեն ուղևորությունների արգելք և ֆիզիկական կամ իրավաբանական անձանց բաժնետոմսերի սառեցում։ ԵՄ քաղաքացիներին և ընկերություններին կարգելվի միջոցներ տրամադրել նրանց։


Ազգային ժողովրդավարական ինստիտուտը Վրաստանում քաղաքական գործիչների ժողովրդականության վերաբերյալ հարցում է անցկացրել։ Վրացիների 60%-ը կարծում է, որ կառավարությունը վատ է աշխատում, իսկ 32%-ը՝ լավ։ Այս պահի դրությամբ Վրաստանի ամենամեծ ժողովրդականություն վայելող պաշտոնյան Թբիլիսիի քաղաքապետ Կախա Կալաձեն է։ Նրա գործունեությունը դրական է գնահատում 45%-ը, իսկ բացասական՝ 15%-ը։ Վարկանիշի հետնապահը Վրաստանի նախագահ Սալոմե Զուրաբիշվիլին է։ Նրա գործունեությունը դրական է գնահատել ընդամենը 12%-ը, իսկ բացասկան՝ 40%-ը։


ՀՀ վարչապետ Նիկոլ Փաշինյանն այսօր՝ նոյեմբերի 17-ին, Կոտայքի մարզի Եղվարդ համայնք կատարած իր այցի շրջանակներում ծանոթացել է Եղվարդից դեպի Աշտարակ կամուրջի հիմնանորոգման շինարարական աշխատանքների ընթացքին։ Նիկոլ Փաշինյանին այցի ընթացքում ուղեկցել են տարածքային կառավարման և ենթակառուցվածքների նախարար Սուրեն Պապիկյանը, Կոտայքի մարզպետ Ռոմանոս Պետրոսյանը։ «Պարոն վարչապետ, 12.7 կիլոմետր այդ ճանապարհը վերանորոգվում է։ Նոր Գեղի Աշտարակ շրջանցող ճանապարհն է Երևանի»,- շրջայցի ընթացքում ասաց շինարարությունն իրականացնող ընկերության ներկայացուցիչը։ Ի պատասխան վարչապետի հարցին, թե արդյո՞ք այդ ճանապարհին գործարան են կառուցում, մարզպետ Ռոմանոս Պետրոսյանը պատասխանեց, որ այո, կառուցում են պահածոների գործարան։ Իր հերթին Սուրեն Պապիկյանը նշեց, որ դա փոխանցիկ ճանապարհն է, չորս կիլոմետրը նորոգվել է, այժմ կատարվում են ճանապարհի մնացած հատվածի աշխատանքները։ Շրջայցի ժամանակ Նիկոլ Փաշինյանին նաև մոտեցան շինարարները, որոնք ողջունեցին նրան։ Նրանցից մեկը վարչապետին պատմեց, որ նրանք ներկայացնում են Կամուրջների երկաթ-բետոնե կոնստրուկցիաների գործարանը և այժմ զբաղվում են ապամոնտաժման աշխատանքներով, որից հետո կզբաղվեն հիմնանորոգման աշխատանքներով։ «Էս շորերը գիտեին անցնելու էինք, դրա համար են տվել չէ՞։ Էս պրոբլեմը կա, դրան առանձին եմ անդրադառնալու, բայց էս կուլտուրան պետք է պահպանվի, ինչ տարբերություն նախարար, թե բանվոր, պետք է համազգեստի կուլտուրան մտնի, ինչի պետք է բանվորը ճղած հագուստով լինի։ Դրան պետքա ուշադրություն դարձնել, չեմ ասում, պետք է փետը առնել հետևից ընկնել, դա կարևոր բան է»,- ասաց վարչապետը։ Ի պատասխան վարչապետի հարցին նա նշեց, որ ճանապարհը այժմ շահագործվում է։ Ծրագիրը նախատեսված է ավարտել հաջորդ տարի։


Տեղեկատվական տեխնոլոգիաների համաշխարհային համաժողովի («WCIT 2019») շրջանակներում հոկտեմբերի 8-ին տեղի է ունեցել նախարարական կլոր սեղան-քննարկում՝ «Արդյունավետ թվային փոխակերպումներին ուղղված ազգային օրակարգերի մշակում և իրագործում» (Designing and Executing an Effective ICT Blueprint for National Transformation) թեմայով։ Այս մասին հայտնում են Բարձր տեխնոլոգիական արդյունաբերության նախարարությունից։ Բացման խոսքով հանդես է եկել մոդերատոր Միգել Կարասկոն։ Նա ողջունել է ՀՀ բարձր տեխնոլոգիական արդյունաբերության նախարար Հակոբ Արշակյանին և բոլոր մասնակիցներին, նշել, որ մեծ պատիվ է՝ մասնակցելու նման միջոցառման, որտեղ հնարավոր է լսել, թե մասնակիցներից ամեն մեկն ինչպես է աշխատում իր երկրում։ Նա շնորհակալություն է հայտնել միջոցառման կազմակերպիչներին բարձր մակարդակով համաժողովն անցկացնելու համար, որից հետո խոսքը փոխանցել է նախարար Հակոբ Արշակյանին։ Նախարարը ևս ողջունել է ներկաներին, նշել, որ մեծ պատիվ է նրանց հյուրընկալել Հայաստանում և շատ բովանդակալից այս օրերն անցկացնել միասին։ Հակոբ Արշակյանն ընդգծել է համաժողովի ընձեռած հնարավորությունը՝ միմյանց հետ հանդիպելու և անմիջական շփման միջոցով քննարկելու շատ կարևոր հարցեր։ Նա նշել է, որ ամեն մեկն իր տեղում, իր տեխնոլոգիաներում տարբեր մոտեցումներ ու գործիքներ է կիրառում։ Նախարարը կարևորել է նմանատիպ հանդիպումները, որտեղ հնարավոր կլինի կիսվել փորձով ու հաջողություններով։ Նախարարական կլոր սեղանի շրջանակներում նախարար Հակոբ Արշակյանը կիսվել է Ազգային փոխակերպման օրակարգի զարգացման Հայաստանի հաջողություններով և տեսլականով։ Նախարարը նշել է, որ Հայաստանը շոշափելի արդյունքներ է գրանցել հատկապես տեխնոլոգիական կրթության ոլորտում, որին մեր երկիրը հասել է տարիների ընթացքում մեծ ջանքերի շնորհիվ։ Եվ հիմա Հայաստանը բաց է յուրաքանչյուրի հետ այդ փորձով կիսվելու համար։ Հակոբ Արշակյանն ընդգծել է, որ տեխնոլոգիաների օգտագործումն ու հաջողությունը մրցակցությունից դուրս է։ Եվ կարևոր է, որ ամեն մեկը շարժվի այդ ուղղությամբ, փորձի համագործակցել՝ կիսվելով իր հաջողություններով։ Նախարարը նաև շեշտել է, որ մեր երկրի լավագույն փորձը կիրառելու ցանկության դեպքում՝ հայկական կողմը պատասխանատվություն կստանձնի նաև, որպեսզի ներդրվի համապատասխան էկոհամարգ։ Կլոր սեղան-քննարկման ընթացքում կարճ ելույթներով հանդես են եկել քննարկման բոլոր մասնակիցները՝ ներկայացնելով իրենց լավագույն փորձն ու ձեռքբերումները։ Մասնակիցները քննարկել են բարձր տեխնոլոգիաների ներդրման ու կիրառման շնորհիվ տեղական և գլոբալ մարտահրավերները արդյունավետ լուծելու ուղղություններն ու հնարավորությունները։


ՀՀԿ փոխնախագահ Արմեն Աշոտյանը հոկտեմբերի 15-ին Բրյուսելում հանդիպել է Եվրոպական Ժողովրդական կուսակցության նախագահ Ժոզեֆ Դոլի հետ։ Հանդիպմանը մասնակցել է նաև ՀՀԿ ԳՄ անդամ, ԼՈՒՅՍ հիմնադրամի նախագահ Դավիթ Հարությունյանը։ Աշոտյանը Ֆեյսբուքի իր էջում գրել է. «ԵԺԿ նախագահին տեղեկացրել ենք Հայաստանի ներքաղաքական զարցացումների մասին և շնորհակալություն հայտնել Հանրապետականին ցուցաբերած աջակցության համար։ Առանձնահատուկ ուշադրության ենք արժանացրել Հայաստանում դատաիրավական համակարգի և Սահմանադրական դատարանի շուրջ ստեղծված իրավիճակին։ Մտահոգություն ենք հայտնել երկրում մամուլի և խոսքի ացատության հանդեպ վերջին ոտնձգությունների կապակցությամբ։ Նախագահ Դոլին ներկայացրել ենք ՀՀԿ քաղաքական գործունեության արդյունքները և նոր ծրագրերը, այդ թվում՝ միջազգային համագործակցության ոլորտում։ Հանդիպման ընթացքում անդրադարձ է կատարվել նաև տարածաշրջանային հիմնախնդիրներին, մասնավորապես՝ Արցախի հարցին և Թուրքիայի ռազմական ներխուժման հետևանքով Հյուսիսային Սիրիայում առաջացած ճգնաժամային իրավիճակին, ինչպես նաև շնորհակալություն ենք հայտնել Սիրիայի հարցով ԵԺԿ նախագահի պաշտոնական հայտարարության համար։ ԵԺԿ նախագահը իր հերթին կարևորեց, որ Հայաստանի գործող կառավարությունը պետք է ապահովի մամուլի ազատությունը և դատական իշխանության անկախությունը»։


ՀՀ պաշտպանության նախարարությունը 2019թ. կատարած հիմնական աշխատանքների արդյունքների վերաբերյալ հաշվետվության սեղմագիր է ներկայացրել։ Հաշվետու ժամանակահատվածում՝ 1. Հաստատվել է ՀՀ ՊՆ և ՀՀ ԶՈՒ գլխավոր շտաբի նոր կառուցվածքը։ 2. ՀՀ զինված ուժերը համալրվել են մեծաքանակ սպառազինությամբ և ռազմական տեխնիկայով, այդ թվում՝ ՍՈՒ-30ՍՄ բազմաֆունկցիոնալ ինքնաթիռներով, ՏՈՐ-Մ2ԿՄ հակաօդային պաշտպանության համալիրներով և այլ միջոցներով։ 3. Անցկացվել են մարտավարական զորավարժություններ և հսկողական պարապմունքներ։ Զորքերի կառավարման ունակությունների կատարելագործման, ստորաբաժանումների դաշտային վարժվածության բարձրացման նպատակով 2019թ. սեպտեմբերի 24-ից հոկտեմբերի 5-ն անցկացվել է ռազմավարական զորավարժություն՝ զորահավաքային ռեսուրսների ընդգրկմամբ (ամբողջ ծավալով ընդգրկվել են ՀՀ զինված ուժերի կցագրված զորահավաքային ռեսուրսները)։ Ռազմավարական զորավարժությունների ընթացքում 5 և 10 օր ժամկետով զինապարտները մասնակցել են զորամասերում մարտական ներդաշնակեցմանը։ 4. Մեծածավալ աշխատանքներ են իրականացվել մարտական հերթապահության կատարելագործման ուղղությամբ. մարտական դիրքերը և հենակետերը համալրվել են տեսադիտարկման համակարգերով, արևային կայաններով, ապահովվել են խմելու ջրով և էլեկտրական հոսանքով։ 5. Վերանայվել են ռազմաուսումնական հաստատությունների ծրագրերը, ներդրվել են տարբեր մակարդակի դասընթացներ։ Պաշտպանական ազգային հետազոտական համալսարանում մեկնարկել է «Պետության ռազմական անվտանգություն» խորագրով գերատեսչական ակադեմիական վերապատրաստման 4-ամսյա դասընթաց։ Նշված դասընթացի նպատակն է ամբողջական դարձնել ռազմական կրթության ցիկլը՝ ունենալով ամբողջական կրթություն՝ վարժարանից մինչև ռազմավարական օղակները։ 6. Բարձրացվել է զինծառայողների դրամական բավարարման չափը։ 7. Մեծածավալ աշխատանքներ են իրականացվել թիկունքային ապահովման խնդիրների լուծման ուղղությամբ։ 2019թ. հունիս ամսից մեկնարկել է մասնավոր գործընկերոջ կողմից փորձնական ծրագրի իրականացումը՝ ավելի քան 40 զորամասում իրականացվում է սննդի պատրաստման և մատուցման ծառայություն։ Ձեռք են բերվել և ՀՀ զինված ուժերում ներդրվել նոր տեսակի կիսաճտքավոր կոշիկներ, առավել որակյալ և հարմարավետ գուլպաներ և տաք ներքնաշորեր։ 8. Կնքվել և կատարվել են 2019թ. գնումների պլանով նախատեսված ներհանրապետական արտադրության և նորոգման պայմանագրերը։ 9. Մշակվել և գործողության է դրվել (ՊՆ պաշտոնական կայքէջում տեղադրումով) ԶԼՄ-ների հավատարմագրման նոր կարգ։ ՀՀ ՊՆ պաշտոնական կայքէջի (mil.am) բջջային հավելվածն արդեն հասանելի կլինի Android և IOS օպերացիոն համակարգերում։ 10. «Հայաստանի Հանրապետության զինված ուժերի կարգապահական կանոնագիրք» Հայաստանի Հանրապետության օրենքում փոփոխություններ և լրացումներ կատարելու մասին» ՀՀ օրենքի նախագիծը ներկայացվել է ՀՀ վարչապետի աշխատակազմ, հավանության է արժանացել ՀՀ կառավարության նիստում և ներկայացվել է ՀՀ Ազգային ժողով, ընդգրկվել է ՀՀ ԱԺ մեծ օրակարգ։ Օրենքի նախագծում ամբողջությամբ հաշվի են առնվել ՄԻՊ աշխատակազմի կողմից ներկայացված կարգավորումները։ 11. «Պատիվ ունեմ» ծրագրով ուսումնառության ընթացքում դասակի հրամանատարի պաշտոնի համալրման զինվորական պատրաստություն անցած և զինվորական ծառայության զորակոչված քաղաքացիների պայմանագրային զինվորական ծառայության ժամկետը սահմանվել է 2 տարի 3 ամիս (որից 3 ամիսը՝ որպես ուսումնական հավաքներ)՝ նախկին 3 տարվա փոխարեն։ 12. ՀՀ ՊՆ բնակարանաշինության ծրագրով շահագործման է հանձնվել 5 բնակելի շենք՝ Գորիսում, Սիսիանում, Վայքում, Գյումրիում և Չոփրլուում (2020թ. հունվարի 28-ին նախատեսվում է ևս 2 շենքի հանձնում)։ 13. Շարունակվել են ՀՀ միջազգային ռազմաքաղաքական դիրքերի ամրապնդմանը և զինված ուժերի զարգացմանն ուղղված աշխատանքները. ՀՀ ԶՈւ զորախմբերը մասնակցել են ՀԱՊԿ զորավարժությունների, ՆԱՏՕ-ի և ԱՄՆ-ի հետ համագործակցության շրջանակներում շարունակվել են ռազմաքաղաքական խորհրդակցությունները, Հայ-ռուսական ռազմատեխնիկական համագործակցության շրջանակներում ստորագրվել են ռազմատեխնիկական արտադրանքի մատակարարման պայմանագրեր, Շարունակվել է ՀՀ ԶՈւ զորախմբերի մասնակցությունը միջազգային առաքելություններին, ինչպես նաև հայ մասնագետների հումանիտար առաքելությունը Սիրիայում։ 14. Կատարվել են զինվորական կենսաթոշակների և ամենամսյա պարգևավճարների նշանակումներ։


ՀՀ կառավարության 2018թ. դեկտեմբերի 27-ի թիվ 1535-Ն որոշմամբ ՀՀ պաշտպանության նախարարությանը հատկացված միջոցների շրջանակներում ՊՆ կենտրոնական բնակարանային հանձնաժողովի կողմից նախկին զինծառայողներին տրամադրվել են բնակարանի գնման վկայագրեր։ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքի համաձայն կազմվել և Զինծառայողների ապահովագրության հիմնադրամ են ներկայացվել հակառակորդի հետ շփման գծում մարտական հերթապահության կամ հատուկ առաջադրանք կատարելու ժամանակ զոհված նախկին զինծառայողների վերաբերյալ հատուցման գործեր։


2019թ. հոկտեմբերի 9-ին տեղի ունեցած Զինծառայողների կյանքին կամ առողջությանը պատճառված վնասների հատուցման հիմնադրամի հոգաբարձուների խորհրդի նիստի ժամանակ տրված հանձնարարականի համաձայն՝ իրականացվում են 1998-2007թթ. ընթացքում հակառակորդի հետ շփման գծում մարտական հերթապահության կամ հատուկ առաջադրանք կատարելու ժամանակ զոհված և 1-ին կամ 2-րդ խմբի հաշմանդամություն ձեռք բերած նախկին զինծառայողների զոհվելու, մահանալու կամ հաշմանդամ դառնալու հանգամանքների վերաբերյալ ուսումնասիրություններ՝ Հիմնադրամի հոգաբարձուների խորհրդի կողմից համապատասխան որոշում ընդունվելու դեպքում որպես Հիմնադրամի շահառուներ հաշվառելու և սահմանված կարգով և չափերով ամսական վճարումները կատարելու համար։


Shamshyan.com-ը գրում է․ Երեկ՝ հունվարի 9-ին, ողբերգական դեպք է տեղի ունեցել Կոտայքի մարզում։ Ժամը 10։20-ի սահմաններում Նոր Հաճնի պոլիկլինիկայից ոստիկանության Նաիրիի բաժին ահազանգ է ստացվել, որ իրենց շենքի բակից բժիշկների հերթապահ խումբը անգիտակից վիճակում «Աբովյան» բժշկական կենտրոն է տեղափոխել տղա երեխայի, որտեղ պարզվել է, որ երեխան մահացած է։ Ինչպես հայտնում է ֆոտոլրագրող Գագիկ Շամշյանը, հիվանդանոց են մեկնել ոստիկանության Կոտայքի մարզային վարչության պետ Սևան Քոչարյանը, ոստիկանության Նաիրիի բաժնի պետ Հայկ Թումանյանը և քրեական հետախուզության բաժանմունքի պետ Գևորգ Նահապետյանն ու անչափահասների գործերով բաժանմունքի պետ Ալեքսանյանը։ Ոստիկանները պարզել են, որ մահացածը Նոր Հաճն քաղաքի բնակիչ՝ 4.5 ամսական Արսեն Ա-ն էր, ում մայրը ցանկացել է կերակրել և նկատել է,որ երեխան չի շնչում։ Դիակի արտաքին զննությամբ բռնության հետքեր չեն հայտնաբերվել։ Փաստի առթիվ ոստիկանության Նաիրիի բաժնի հետաքննչական բաժանմունքում նյութեր են նախապատրաատվում։ Հետաքննիչի որոշմամբ նշանակվել է դատաբժշկական փորձաքննություն։ Գ. Շամշյանի տեղեկություններով՝ հնարավոր է՝ նախապատրաստված նյութերը փոխանցվի Հայաստանի քննչական կոմիտեի Կոտայքի մարզային քննչական վարչություն։ Ծանուցում. Ենթադրյալ հանցանքի մեջ կասկածվողը կամ մեղադրվողը համարվում է անմեղ, քանի դեռ նրա մեղավորությունն ապացուցված չէ ՀՀ քրեական դատավարության օրենսգրքով սահմանված կարգով՝ դատարանի՝ օրինական ուժի մեջ մտած դատավճռով։


Եվրոպական 8 երկրներ միացել են Իրանի հետ INSTEX ֆինանսական վճարումների մեխանիզմին։ Այս մասին Վիեննայում հայտնել է միջազգային կազմակերպություններում ՌԴ մշտական ներկայացուցիչ Միխայիլ Ուլյանովը, փոխանցում է ՏԱՍՍ-ը։ «Եվրոպական 8 երկրներ միացել են INSTEX մեխանիզմին, որը կոչված է օգնելու ԱՄՆ պատժամիջոցների պայմաններում Իրանի հետ առևտրին։ Իրանում շատերը հոռետեսորեն են տրամադրված և դրա համար հիմքեր ունեն։ Բայց դեռևս վաղ է այս նախաձեռնությունը հաշվից հանել։ Այն հազիվ թե արդարացնի մեծ սպասումները, բայց կշարունակի օգտակար մնալ»,- իր Twitter-յան էջում նշել է Ուլյանովը։ INSTEX մեխանիզմը ստեղծել են Մեծ Բրիտանիան, Ֆրանսիան և Գերմանիան՝ ԱՄՆ սահմանած պատժամիջոցների պայմաններում Իրանի հետ Եվրոպայի բանկային գործողություններն ապահովելու համար։ ԵՄ-ն դրա աշխատանքի մեկնարկի մասին հայտարարել էր հունիսի 28-ին։ Հուլիսի 17-ին ՌԴ ԱԳ նախարար Սերգեյ Լավրովը նշել էր, որ INSTEX-ի միջոցով կատարվել են մի քանի միլիոն դոլարի գործարքներ, չնայած դա չափազանց քիչ է։


1999թ․ ՅՈՒՆԵՍԿՕ-ի գլխավոր համաժողովի 30-րդ նստաշրջանում որոշվեց ամեն տարի Պոեզիայի համաշխարհային օրը նշել մարտի 21-ին։ Տոնն առաջին անգամ նշվել է Փարիզում, որտեղ գտնվում է ՅՈՒՆԵՍԿՕ-ի գլխավոր գրասենյակը։ Պոեզիան միավորում է երկրներ, ժողովուրդներ, մշակույթներ և օգնում է մարդկանց հասկանալ միմյանց։ Դարերի ընթացքում պոեզիայի ձևաչափ ստացած մտքերը և զգացմունքները ներթափանցում են մարդկանց սրտերը՝ հիշեցնելով, որ մենք բոլորս մի մեծ ընտանիք ենք, և որ մենք, այսքան տարբեր լինելով, իրականում շատ նման ենք միմյանց։ Նշելով Պոեզիայի համաշխարհային օրը՝ ՅՈՒՆԵՍԿՕ-ն նաև մեր ուշադրությունն է հրավիրում մարդու մեջ ստեղծագործական ունակություններն արթնացնելու պոետական խոսքի զարմանալի հնարավորության վրա։


Հայաստանի Հանրապետության և Ռուսաստանի Դաշնության կառավարությունների համատեղ որոշմամբ Սիրիայի Արաբական Հանրապետություն ուղարկվեց Ռուս-Հայկական մարդասիրական արձագանքման կենտրոնի կողմից տրամադրված հերթական մարդասիրական օգնությունը։ Այս մասին NEWS.am-ին հայտնում են ՀՀ ԱԻՆ լրատվական ծառայությունից։ Օգնությունը ուղարկվել է հայ-ռուսական մարդասիրական արձագանքման կենտրոնի միջոցների հաշվին։ Մարդասիրական օգնությունը նախատեսված է Սիրիայի բնակչության համար, որը տուժել է ռազմական կոնֆլիկտի հետևանքով։ ԱԻ նախարար Ֆելիքս Ցոլակյանը 9 բեռնատարներում բեռնված մարդասիրական օգնությունը ճանապարհել է դեպի Սիրիա։ Այն պարունակում է մսի պահածո՝ 52,5 տոննա, ձկան պահածո՝ 35 տոննա, 40 տոննա շաքարավազ, ինչպես նաև չոր օրապահիկ՝ մոտ 14,5 տոննա քաշով։ Հայկական և ռուսական կողմերի ներկայացուցիչները մարդասիրական օգնությունը հանձնելու են Սիրիայի կարմիր մահիկի ներկայացուցչությանը, որի միջոցով էլ պետք է իրականացվի հետագա բաշխումը։


Թուրքիայի կառավարությունը մտադիր է կրկնապատկել արտարժույթի վաճառքի հարկը, որը կրկին սահմանվել էր մայիսին սպառված լիրային աջակցելու համար, հաղորդում է Habertürk-ը։ Աղբյուրի հաղորդմամբ՝ իշխող Արդարություն և զարգացում կուսակցությունը նոր օրինագիծ է ներկայացրել, որն առաջարկում է բարձրացնել արտարժույթի հարկը 0,1-ից մինչև 0,2 տոկոս։ Անցած տարի արժութային ճգնաժամը լիրայի փոխարժեքը նվազեցրել է 28%-ով։ Արտարժույթի վաճառքի հարկի կրկնապատկումը նմատակ ունի «սանձել» դոլարացումը։ Սեպտեմբերին Թուրքիայում սպառողական գների տարեկան գնաճը նվազել է 9,3 տոկոսով՝ հասնելով 2 տարվա ընթացքում ամենացածր մակարդակին։ Սակայն տնտեսագետները կանխատեսում են, որ գնաճի դանդաղեցումը մշտական չի լինի, և Թուրքիան ստիպված կլինի նոյեմբերին բախվել երկնիշ գնաճի։